text:
C
C nyaéta hurup katilu dina alfabét Latin. Dina basa Indonésia, hurup ieu disebut ce sedengkeun dina basa Inggris disebut cee, dibaca [siː].[1] Dina basa Latin, hurup ieu melambang foném /k/, konsonan letup wiati-wiati tukang teu bersuara, sedengkeun dina basa Indonésia sarta Malayu hurup ieu melambangkan foném /tʃ/, konsonan gesek pascarongga-gigi teu bersuara.
Daptar eusi
Sajarah[édit | édit sumber]
‹C› sarta ‹G› asalna ti hurup anu sarua. Bangsa Semit menamakannya gimel (Arab: jim). Lambangna diadaptasi ti hiéroglif Mesir anu ngawangun umban iteuk, anu meureun mangrupa harti ti ngaran gimel éta sorangan. Kamungkinan séjénna nyaéta lambang éta ngagambarkeun unta, anu dina rungkun basa Semit disebut gamal.
Dina Basa Étruska, konsonan letup (éksplosif) henteu miboga penyuaraan kontrastif, jadi hurup Yunani Γ (Gamma) diadaptasi ka dina alfabét Étruska pikeun ngawakilan foném /k/. Ogé dina Alfabét Yunani Kulon, mulanya Gamma nyokot wangun dina alfabet Étruska Mimiti, saterusna dina Étruska Klasik. Saterusna dina basa Latin hurup éta nyokot wangun C dina alfabét Latin klasik. Hurup Latin Mimiti ngagunakeun C pikeun konsonan /k/ sarta /ɡ/, tapi salila abad katilu SM, hiji hurup anu dirobah, geus diwanohkeun minangka lambang sada /ɡ/, sarta C sorangan ditetepkeun pikeun melambangkan sada /k/. Pamakéan hurup C (sarta variasinya nyaéta G) ngagantikeun kalolobaan pamakéan K sarta Q. Ku alatan éta, dina mangsa kuna sarta satutasna, G geus dipikawanoh sarimbag sacara fonétik jeung Gamma, sarta C sarua jeung Kappa, dina alih aksara kecap-kecap Yunani ka dina éjahan Latin, kawas dina kecap KA∆MOE, KYPOE, ΦΩkiE, dina surat-surat Romawi ditulis CADMVS, CYRVS, PHOCIS.
Aksara séjén miboga hurup-hurup jiga jeung wangun C tapi henteu sarua dina pamakéan sarta asal mulanya, hususna hurup Sirilik Es, anu asalna ti hiji wangun hurup Yunani sigma, dipikawanoh minangka "lunar sigma" alatan bentukna nyarupaan bulan sabit.
Pamakéan[édit | édit sumber]
Sabot alfabét Romawi diwanohkeun di Britania Raya, C ngan melambangkan sada /k/ sarta peunteun hurup ieu dibéla dina kecap serapan sakumna basa Keltik kapuloan: dina basa Welsh, Irlandia, sarta Gaélik, C melambangkan sada /k/. Penulisan basa Inggris Kuna atawa "Anglo-saxon" anu dipelajari ti bangsa Kélt, saéstuna ti Irlandia; mangka ti éta C dina basa Inggris Kuna ogé dina mulanya melambangkan /k/; kecap dina basa Inggris Modern kawas kin, break, broken, thick, sarta seek, kabéhanana asalna ti basa Inggris Kuna anu ditulis jeung C: cyn, brecan, brocen, Þicc, sarta séoc. Tapi salila période basa Inggris Kuna, /k/ saméméh vokal hareup (/e/ sarta /i/) ngalaman palatalisasi, robah jadi sada [tʃ] dina abad kasapuluh, sanajan C masih dipaké, kawas dina kecap cir(i)ce, wrecc(e)a. Samentara éta di daratan benua Éropa, parobahan fonétik sarupa ogé lumangsung (contona dina basa Italia).
Dina basa Latin Rahayat, /k/ dipalatalisasi jadi [tʃ] di Italia sarta Dalmatia; di Perancis sarta semenanjung Ibéria, sadana jadi [ts]. Sanajan kitu C masih dipaké saméméh vokal hareup (E, I) jeung peunteun sada anu béda. Saterusna, foném /kʷ/ dina basa Latin (ditulis minangka qv) henteu terbibirkan ku kituna jadi sada /k/, hartosna basa-basa Roman ngandung sada /k/ saméméh vokal hareup. Di gigireun / sabeulah éta, basa Normandia ngagunakeun hurup Yunani K ku kituna sada /k/ bisa dilambangkan ku K atawa C, anu saterusna bisa melambangkan sada /k/ atawa /ts/ gumantung naha mendahului vokal hareup atawa henteu. Kaidah ngagunakeun C sarta K dilarapkeun dina penulisan basa Inggris sanggeus penaklukan Normandia, ngabalukarkeun pengejaan balik kecap-kecap Inggris Kuna. Samentara éjahan kecap candel, clif, corn, crop, cú, dina basa Inggris Kuna masih lestari, Cent, cæ´ (cé´), cyng, brece, séoce, ayeuna (tanpa parobahan sada) dieja Kent, keȝ, kyng, breke, sarta seoke; komo saterusna cniht (knight) dirobah jadi kniht sarta þic (thick) dirobah thik atawa thikk. Éjahan cw dina Inggris Kuna teragntikan ku qu ti basa Perancis ku kituna kecap cwén sarta cwic jadi queen sarta quick.
Sada [tʃ] anu mangrupa palatalisasi sada /k/ Inggris Kuna geus ngembang, ogé mecenghul dina basa Perancis, utamana kawas aturan /k/ saméméh ‹a› dina basa Latin. Dina basa Perancis sada éta ditulis Ch, kawas dina kecap champ (ti basa Latin camp-um) sarta pengejaan ieu diwanohkeun ka dina basa Inggris. Dina Injil Hatton, ditulis kira-kira warsih 1160, ditulis dina Matius i-iii, child, chyld, riche, mychel, pikeun kecap cild, rice, mycel, ti vérsi Inggris Kuna anu dicutat. Dina hal ieu, C dina basa Inggris Kuna tergantikan ku K, Qu, Ch, tapi sajaba ti éta, C jeung peunteun sada kakara nyaéta /ts/ kalolobaan datang ti kecap-kecap Perancis kawas processiun, emperice, grace, sarta disubtitusikan pikeun éjahan Ts dina sawatara kecap-kecap Inggris Kuna, kawas miltse, bletsien, sarta milce, blecien dina basa Inggris Pertengahan.
Dina ahir abad ke-13 di Perancis sarta Inggris, sada (konsonan gésék) /ts/ henteu tergésékkan ku kituna jadi sada /s/ (desis); sarta saprak éta C melambangkan sada /s/ saméméh vokal hareup, boh sacara étimologis, kawas dina lance, cent, boh (teu saluyu kalayan étimologi) pikeun nyingkahan ambigu alatan pamakéan "étimologis" S pikeun sada /z/, kawas dina kecap ace, mice, once, pence, defence. Mangka pikeun némbongkeun étimologi, éjahan basa Inggris leuwih milih penulisan advise, devise, batan advize, devize, samentara advice, device, dice, ice, mice, twice, sarta séjén-séjén henteu mencerminkan étimologi; conto saterusna nyaéta hence, pence, defence, sarta sajabana, anu henteu ngandung kaperluan étimologis ka hurup C. Generasi saméméhna ogé nulis sence pikeun kecap sense. Mangka ti éta, di mangsa kiwari rungkun basa Roman sarta basa Inggris ngabogaan ciri umum anu diwarisi ti basa Latin Rahayat, nyaéta C anu ngabogaan peunteun sada "teuas" ([k]) sarta "lembut" (biasana konsonan afrikat atawa frikatif) gumantung vokal anu nuturkeunana.
Dina ortogafi basa Inggris, Perancis, Spanyol sarta Portugis, C nandakeun peunteun "lembut" saméméh E atawa I, sarta sajaba ti éta melambangkan peunteun "teuas" ti sada /k/. Kawas sawatara hal séjénna anu teu saluyu jeung éjahan basa Inggris, aya ogé sawatara pengecualian: "soccer" sarta "Celt" nyaéta kecap-kecap anu ngandung sada /k/.
Pelafalan peunteun "lembut" berbeda-beda nurutkeun basa. Dina ortografi basa Inggris, Perancis, Portugis, sarta Spanyol di Amérika Latin sarta Spanyol Kidul, peunteun sada C lembut nyaéta /s/. Dina basa Spanyol anu diomongkeun di Spanyol Kalér sarta Tengah, peunteun sada C lembut nyaéta konsonan desis huntu teu bersuara (/θ/). Dina basa Italia sarta Romania, peunteun C lembut nyaéta [tʃ], konsonan gesek pascarongga-gigi teu bersuara, kawas pelafalan C dina basa Indonésia.
Dina basa séjén C dipaké dina peunteun anu béda, kawas: Dalam bahasa lain C digunakan dalam nilai yang berbeda, seperti:
- [ð] dina Basa Fiji
- [ʕ] dina Basa Somalia
- [ǀ] dina Basa Xhosa sarta Zulu
- [dʒ] dina Basa Turki, Kurdish, Tatar, sarta Azéri
- [tʃ] dina Basa Indonésia, Malayu, Volapük sarta sawatara basa di Afrika kawas basa Hausa, Fula, sarta Manding
- [ʃ] dina sawatara basa di Afrika, contona Yoruba Benin
- [ts] dina sakumna basa rungkun Slavia anu ngagunakeun alfabét Latin, kitu ogé Albania, Éspéranto, Hongaria, Ido, sarta Interlingua
- [tsʰ] dina Romanisasi Tionghoa
- Hurup kasebut ogé dipaké pikeun mengalihaksarakan hurup Sirilik Ц dina wangun Latin alfabét basa Sérbia, Makédonia, sarta kadangkala Ukraina (reujeung dwihuruf Ts).
Aya sawatara dwihuruf umum anu menyertakan C, utamana Ch, anu dina sawatara basa, kawas basa Jerman, laér leuwih sawajarna batan C anu sorangan. Dina basa Inggris, Ch utamana melambangkan /tʃ/, tapi bisa ogé dilafalkan /k/ atawa /ʃ/; sawatara dialek Inggris ogé ngandung sada /x/ dina kosakata, kawas loch anu konsonan pamungkasna diomongkeun sawatara penutur basa Inggris minangka /k/. Ch ogé ngabogaan peunteun béda dina basa séjénna, antara séjén:
- [x] dina basa Slavia Kulon (conto: basa Polandia, Céko sarta Slowakia)
- [k], atawa [x] dina basa Jerman
- [x] atawa [x] dina basa Walanda
- [ʃ] dina basa Perancis sarta Portugis
- [k] dina bahasa Interlingua sarta Italia
- [tʂʰ] dina bahasa Mandarin
Ck, jeung peunteun sada /k/, remen ogé ditulis sanggeus vokal pondok dina rungkun basa Jermanik kawas Inggris, Jerman sarta Swedia (tapi sawatara basa Jermanik séjénna condong milih Kk, contona basa Walanda sarta Norwégia). Dwihuruf Cz kapanggih dina basa Polandia sarta Cs dina basa Hongaria, duanana melambangkan sada tʃ/. Dina basa Inggris Kuna, Italia, sarta sawatara basa anu sabaraya jeung Italia, Sc melambangkan /ʃ/ (kumaha ogé, dina basa Italia sarta anu sabaraya, hal ieu ngan lumangsung saméméh vokal hareup, lamun sajaba ti éta mangka dwihuruf kasebut melambangkan /sk/).
Minangka lambang fonétik, hurup C leutik nyaéta hurup dina Alfabét Fonétik Internasional anu ngawakilan sada konsonan letup wiati-wiati teu bersuara, sedengkeun hurup C badag dina X-SAMPA nyaéta simbol sada konsonan desis wiati-wiati teu bersuara.
Kode komputasi[édit | édit sumber]
Tempo ogé[édit | édit sumber]
- ¢ (sén)
- Ç (cedilla)
- Ĉ (C circumflex)
- Č (C caron)
- Ć (C acute)
- C Sirilik
- Ċ (C titik di atas)
- Ƈ
- ʗ
- Ḉ
- ₡
- ₢
- ℂ
- ℃ (derajat Célsius)
- ℭ
- Ⅽ
Catetan suku[édit | édit sumber]
- ↑ "C" Oxford English Dictionary, 2nd edition (1989); Merriam-Webster's Third New International Dictionary of the English Language, Unabridged (1993); "cee", op. cit.


c: text/html

text:
Pangajaran 1
MACA (Maca Bedas)
Baca galantangkeun, sing merenah lentongna
ADAT KAWINAN URANG SUNDA
Urang Sunda mah tara poho kana adat kabiasaan. Tata-titi jeung paripolah téh salawasna didasaran ku adat anu geus maneuh. Kapan aya paribasana, urang Sunda mah tara lali ka purwadaksi, maksudna tara poho kana tali paranti atawa kabiasaan anu geus diwariskeun ku karuhun.
Salah sahiji tradisi anu dipiara tepi ka ayeuna nyaéta dina cara ngawinkeun. Upama urang Sunda aya nu rék ngawinkeun anakna, tara padu gapruk kitu baé. Aya prak-prakanana luyu jeung kailaharan. Jauh saméméh der upacara kawinan, sok aya acara ngalamar heula, ti dinya tuluy seserahan, sarta dipungkas ku akad nikah.
Ngalamar nyaéta nanyaan awéwé daék-henteuna dikawin ku lalaki nu mikarepna. Ilaharna pihak lalaki anu ngalamar téh tara sorangan, tapi dibarengan ku kolot lalaki jeung kulawargana. Kitu deui pihak awéwé anu ditanyaan, rempeg jeung kulawargana. Dina acara ngalamar, sanggeus paheut jinisna (awéwéna) daékeun, sok dituluykeun ku nangtukeun waktuna acara pernikahan, poé naon, tanggal sabaraha, jsb.
Dina waktu anu geus paheut ditangtukeun téa, pihak kulawarga calon pangantén lalaki datang ka kulawarga calon pangantén awéwé. Datangna bari barangbawa, mawa barang keur maskawin jeung pakéan kayaning baju, samping, jsb. Keur calon pangantén awéwé.
Calon pangantén lalaki tuluy disérénkeun ku kolotna atawa ku nu ngawakilanana ka pihak kulawarga calon pangantén awéwé sina ditikahkeun. Éta sababna ieu acara téh disebutna seserahan, nyaéta nyerahkeun atawa nyérénkeun calon pangantén lalaki téa.
Réngsé seserahan, kakara calon pangantén téh ditikahkeun ku kolotna calon pangantén awéwé di hareupeun naib jeung para saksi. Ieu acara disebutna akad nikah.
Réngsé akad nikah sok dituluykeun ku sungkem. Pangantén duanana sungkem ka ibu ramana, minangka tanda hormat ka indung bapa. Geus kitu pangantén sok didiukkeun di panyawéran (di buruan), tuluy disawér ku béas, konéng, jsb. Diawur-awurkeun ka lebah pangantén. Saméméh didiukkeun dina korsi pangantén, sok diayakeun heula acara buka pintu. Aya nu ngahariringkeun kidung, minangka perlambang, pangantén lalaki ménta idin rék asup ka kamar pangantén awéwé. Réngsé buka pintu, kakara pangantén sajodo didiukkeun dina korsi, pikeun narima pangwilujeng ti nu araya.
(Tina Buku Sabasa 3A pikeun kelas 9 semester ganjil kaca 11- 12)
Jawab Pananya di handap ieu!
1. Naon hartina paribasa tara lali ka purwadaksi téh?
2. Naon anu dimaksud ngalamar? Hal naon baé anu sok ditangtukeun dina ngalamar?
3. Ari nu disebut seserahan naon? Barang naon baé nu sok dibawa dina seseraha téeh?
4. Terangkeun deuih naon nu dimaksud akad nikah!
5. Ari nu dimaksud sawér pangantén naon?
6. Perlambang naon cenah buka pintu téh?
Diserat deui ku Hĕrni Hĕrningsih (nu ngurus blog), tina buku : Sabasa 3a (Pangajaran Basa Sunda Pikeun Siswa SMP di Kota Bogor), MGMP Basa Sunda Kota Bogor, Drs. Ahmad Hadi (Editor), Tangerang:Pamulang, citakan munggaran, Maret 2004.
2 Komentar
-
Punten abdi hoyong conto protokol, anu nyerenkeun sareng anu nampi resepsi kawinan sunda nganggo basa sunda buhun,
kintun ka alamat email abdi, diantos saenggalna, hatur nuhun tina sagala kasaeannana
Comments RSS TrackBack Identifier URI

robotstxt: allowed

filter: keep


text:
Karét (tuwuhan)
Minangka penghasil latéks, tuwuhan karét bisa disebut mangrupa hiji-hijina tuwuhan anu dipelak sacara gegedéan (nazarudin dkk1992).
Tuwuhan karét mangrupakeun tuwuhan anu tumuwuh luhur sarta boga tangkal anu cukup badag.
Luhur tangkal dewasa ngahontal 15-25 méter. Tangkal tuwuhan biasana tumuwuh lempeng sarta ngabogaan dahan di luhur. Di sawatara kebon karét aya kacondongan pepelakan ieu tumuwuh rada doyong ka arah kalér. Tangkal pepelakan ieu ngandung geutah anu dipikawanoh kalawan ngaran latéks.
Daun karét diwangun ku gagang daun utama sarta gagang anak daun. Panjang gagang daun utama 3-20 cm. Panjang gagang anak daun kira-kira 3-10 cm sarta dina tungtungna aya kelenjar. Biasana aya tilu anak daun anu aya dina saheulay daun karét. Anak daun ngawangun bentuk éliptis, manjang kalawan tungtung nu seukeut. Sisina rata sarta dugul.
Siki karét aya dina saban rohang buah. Jadi jumlah siki biasana aya tilu, sakapeung genep, luyu jeung jumlah rohang. Ukuran siki badag kalawan kulit nu teuas. Warnana cokelat semu hideung kalawan titik-titik kalayan pola anu mandiri.
Luyu kalawan sipat dikotilnya, akar tanagaman karét mangrupa akar tunggang. Akar ieu sanggup menopang batang pepelakan anu tumuwuh luhur sarta badag.
Jarak Pelak[édit | édit sumber]
Produktivitas karét dipangaruhan ku jarak pelak sarta kerepna pepelakan, sagigireun faktor-faktor anu lianna. Jarak anu leuwih heureut boga akibat negatif katut sawatara kalemahna.
Sawatara karuksakan anu baris lumangsung alatan jarak anu leuwih heureut nyaéta:
- Karuksakan makuta pucuk ku angin;
- Umur tangkal ngurangan alatan panyakit;
- Hasil geutahna baris ngurangan;
- Ku sabab éta, dina melak, henteu meunang rapet teuing antara jarak hiji tangkal ka tangkal séjénna.
Ngilo perkara-perkara kasebut diluhur, mangka kiwari kakerepan tangkal saban hektarna henteu ngaleuwihan ti jumlah 400 nepi ka 500 tangkal. Hal éta hartina jarak pelakna perhektar nyaéta 7x3 m, 7, 14x 3, 33 m atawa 8x2,5 m.
Bibit[édit | édit sumber]
Usaha ngaronjatkeun produktivitas pepelakan karét boh dina tingkat pausahaan swasta boh sacara nasional, kudu dilaksanakeun kalawan melak klon-klon unggulan panganyarna dina waktu melak anyar atawa dina waktu ngarumajakeun.
Klon nyaéta turunan anu ditampa meké budidaya vegetatif. Ku kituna, cirri-ciri pepelakan kasebut sarua persis jeung pepelakan indungna.
Klon anu diajurkeun nyaéta:
- Klon GT1,
- Klon PR 107,
- Klon PR 228,
- Klon PR 261,
- Klon PR 300,
- Klon PR 255,
- Klon PR 303,
- Klon AVROS 2037,
- Klon BPMI.
Panyadapan[édit | édit sumber]
Panyadapan mangrupakeun salah sahiji kagiatan poko usaha budidaya karét.
Tujuan tina panyadapan karét ieu nyaéta muka kamalir latéks dina kulit tangkal ambéh latéks gancang nyérélék. Laju ngocorna latéks baris ngurangan lamun takeran cacai latéks dina kulit ngurangan.
Kulit karét kalawan jangkungna 260 cm ti beungeut taneuh mangrupa widang sadap patani karét pikeun nampa panghasilan salila 30 taun. Ku sabab éta panyadapan kudu dipigawé kalawan ati-ati ambéh henteu ngaruksak kulit kasebut. Lamun lumangsung kasalahan dina panyadapan, mangka produksi karét baris ngurangan (Santosa, 1986)
Pikeun meunangkeun hasil sadap anu alus, panyadapan kudu nurutkeun aturan nu tangtu ambéh dibeunangkeun hasil anu luhur, nguntungkeun, sarta sinambung kalawan tetep merhatikeun faktor kaséhatan pepelakan.
Tempo ogé[édit | édit sumber]
- Castilla elastica - sumber utama panghasil latéks di masarakat MesoAmerican pra-Kolumbia
Galeri[édit | édit sumber]
Rujukan[édit | édit sumber]
Bacaan satuluyna[édit | édit sumber]
- Zhang, J., Huss, V.A.R., Sun, X., Chang, K. and Pan, D. 2008. Morphology and phylogenetic position of a trebouxiophycean green algae (Chlorophyta) growing on the rubber tree, Hevea brasiliensis, with the description of a new genus and species. Eur. J. Phycol. 43(2): 185 - 193.


text:
Dangdanggula
Dangdanggula rinéngga mamanis, nutur galur sajarah baheula, metik tina kitab kahot, dirakit sekar kidung, gending Sunda jaman kiwari, medar babad sempalan, luluhur kapungkur, talapakan nu baheula, Kangjeng Prabu Maharaja, nu lineuwih, karuhun tanah Sunda.
Kacarita Maha Sunda Aji, ngalalakon ngantunkeun nagara, diiring ku balad kabéh, kersana mundut mantu, indit sirib ka Majapait, rék nohonan subaya, ratu pada ratu, angkatna ngambah lautan, pirang-pirang kapal nu ngiring Jeng Gusti, lengkep momotanana.
Tunda heula Ratu Sunda tadi, urang medar ungelna sajarah, nu jadi jejer lalakon, ngadeg ratu pinunjul, Ratu Agung di Majapait, mashur jenenganana, Ratu Hayam Wuruk, kongas binangkit binekas, pilih tanding sakti manggulang-mangguling, koncara binatara.
Ménak-kuring sami wedi-asih; hémpak cepak eusi Pulo Jawa; mantep madep ka Pagustén; malah anu jarauh, Wandan, Kotji, Tumasik, Bali; sawangkung, Tanjung Pura; kabéh ulun sujud; gumusti nadah paréntah; saban taun teu towong caos upeti; ka Ratu nu wisésa.
Lulus mulus salira Narpati, tinandingan Déwa Kamajaya, kasép anom yasa nganggo, sampulur cahya mancur, tedak ménak wedalan Keling, soméah hade basa, wantu tedak ratu, nyata wijiling atapa, luhur agung tétésing andana warih, pantes dipuja-puja.
Najan ratu sugih harta-harti, wijaksana ngaheuyeuk nagara, aya kénéh cuana téh, jinem agungna suwung, tamansari katingal sepi, lain kurang wilayat, nu ngatur nu ngurus, tapi duméh Sang Sri Nata, tacan mendak istri nu pantes keur padmi, utama keur pawarang.
Pirang-pirang istri nu gareulis, putra raja ti mancanagara, teu kamanah ku Sang Katong, katimbang kurang surup, teu nyomponan sukersa Gusti, masih kénéh ngotéktak, milih nu pinunjul, pinter geulis terah raja, samartabat sajajar jeung Sang Narpati, cindek sami beusina.
Para mantri tumenggung bupati, soson-soson pada alihtiar, nohonan kersa Sang Katong, gambar putri lalucu, beunang nekin Ki Jurutekin, dijajarkeun sadayana, di payuneun Ratu, tapi taya nu kamanah, Patih Madu, Papatih ti Majapait, kalangkung kaéwuhan.
Seubeuh nungtik nyungsi unggal nagri, malah dayeuh Palémbang Madura, putrina ditekin kabéh, tapi manah Sang Ratu, teu kapincut ku gambar putri, mundut nu leuwih éndah, nu surup jeung kalbu, kacarita hiji mangsa, aya warta selenting bawaning angin, yén Maha Ratu Sunda.
Nuju tampi nugrahaning Gusti, gerah manah ningali putrana, istri keur sedengna anom, katelah Putri Galuh, pantes lamun pangirut gailh, wanda lir Déwi Sinta, barajaning wuyung, lain éndah samanéa, matak geugeut matak teu sebeuh ningali, gumilang cahayana.
Kacarita Ratu Majapait, teu talangké ngutus ponggawana, ngadongdon nu kapiomong, Jurutekin teu kantun, sakumaha tali paranti, parabot samaktana, geus salsé tuluy jung, marangkat ka palabuan, tumpak kapal jangkarna engeus ditarik, kalasi bébér layar.
Kabeneran kapal meunang angin, teu kacatur dilautanana, caturkeun geus tepi baé, ka dayeuh nu dijugjug, Jurutekin enggeus tarapti, metakeun kabisana, nekin Putri Galuh, ceplés teu aya géséhna, jiga pisan Putri ngeunteung dina cai, tinggaleun kalangkangna.
Matak hémeng sakur nu ningali, bubutan Arya Prabangkara, Jurutekin nu kasohor, kakasih Kangjeng Ratu, istu pituduh ti Mahasuci, tina pasal ngagambar, nyata unggul punjul, henteu aya sasamana, anéh ahéng matak pahili jeung bukti, tina alusna gambar.
Sanggeus enggeus nekin Rajaputri, buru-buru tumpak deui kapal, rék mintonkeun ka Sang Katong, tunda nu keur lumaku, kacarita Maha Narpati, Sang Ratu Kahuripan, ngantunkeun kadatun, sareng rai Raja Daha, sasarengan ngajugjug ka Majapait, sumelang ka kang putra.
Raja Sepuh tumorojog sumping, sareng rai Sang Ratu Daha, kagét Maha Prabu Anom, jut lungsur ti kadatun, hatur bakti ka nu sarumping, sot nguculkeun dodotna, nu ngambay ka pungkur, lésot ti nu nyarekelan, Prabu Anom ngadeuheusna ngabuligir, geus deukeut cong sembahna.
Dua tamu nu nembé sarumping, dilinggihkeun dina palinggihan, cong deui nyembah Sang Katong, saur Sang Raja Sepuh, “Hidep ogé sumangga linggih, di dieu babarengan”, sampoyong Sang Prabu, méméh linggih cong sembahna, dua Raja sami ngarangkul pribumi, mésem bari ngusapan.
Prabu sepuh tuluy pok ngalahir, “Naha hidep katingal ku ama, siga kembang layu baé, naon anu diangluh, jeung salira wét rada langsip, siga anu teu damang, ama milu bingung, jeung ieu rama ti Daha, pangna bareng jeung ama ka dieu sumping, bawaning banget melang.
Panasaran hayang terang sidik, anu jadi lantaran teu damang, cing mangga énggal nyarios”, Sang Ratu Daha nyaur, “Duh kang putra mugi tingali, pangna kang rama dongkap, sareng rama Prabu, jabi ti lami teu tepang, rék tumaros duméh banget buta tuli, marganing kasesahan.
Mun diémut kirang naon deui; kanugrahan menggah di salira; pinter, sugih, anom, kasép; mashur Ratu pinunjul; kakongaskeun ka mana-mendi; karaos ku urang Kang Rama; menggah Putra Prabu, lir Déwa ti kahiangan; malih warni tumurun mariksa bumi; buana panca tengah.
Hanjakalna istu teu kajudi, ku Kang Rama weléh teu kapendak, bet putra teu acan hoyong, kana rasmining hirup, kénging ogé didamel misil, kumbang di kebon kembang, keur ngayunkeun napsu, meneran bulan Kartika, mangga beukah sesekaran tamansari, nyambuang wawangina.
Tapi héran wet wangining sari, séwu warna sesekaran taman, ngan ukur diambung baé, teu purun nyeuseup madu, aya kumbang anéh téh teuing, tah kitu upamina, pangna rama bingung, iraha atuh mangsana, hayang ningal babarna asih birahi, naha Putra keur tapa?”.
Prabu Anom ngawangsulan aris, cong sembahna mésem pok ngandika, “Ngunjukkeun sembah pangbaktos, ka pangkon Rama Prabu, mugi-mugi sami ngaksami, sugri kaluluputan, dupi nu saéstu, jadi marganing lantaran, lami pisan Kang Putra teu gaduh padmi, sanés Kang Putra tapa.
Atanapi nuju ngandung sedih, mung teu acan dugi ka mangsana, aya kénéh nu diantos, nyaéta Putri Galuh, kakongaskeun istri pinilih, putra Sang Ratu Sunda, wartosna pinunjul, henteu aya sasamana, malah Putra prantos ngutus jurutekin, hayang terang gambarna.
Henteu kirang gambar para putri, putri raja ti mancanagara, namung teu aya nu cocog, katingal tina semu, tina wanda martabat putri, tacan pantes direngga, dipayungan agung, jadi ratuning wanita, ngéréh puri di karaton Majapait, nu sakieu ageungna.
Prabu Sepuh mésem pok ngalahir, “Sukur pisan mun kitu jalanna, ama banget bungah haté, jeung Ama arék kaul, lamun tulus kagungan padmi, pangantén duanana, rék terus dilahun, sabadana akad nikah, tanda bungah lipur kasedihan ati”, gumujeng Prabu Daha.
Arya patih ngiring bingah galih, cong sembahna bangun hégar pisan, Sang Prabu Sepuh ngarérét, “Kumaha Patih rempug, lamun Ratu kagungan padmi?”, Ki Patih ngawalonan, “Nun Gusti Parabu, bingah teu aya hinggana, siang wengi neneda ka Mahasuci, mugi énggal laksana.
Abdi Gusti banget nyandang sedih, tacan mendak baé titingalan, nu surup kanggo Pagustén, ngajajah ngalér-ngidul, hésé-capé tara katampi, malah mandar ayeuna, hasil nu dimaksud, nyuhunkeun hibar Naléndra, kitu deui Kangjeng Prabu Daha nagri, “Prabu Daha ngandika.
“Ayeuna mah urang masing-masing, ngadudu’a supaya laksana, katampi Putri Galuh téh”, salsé nu gunem catur, tuluy sareng lebet ka puri, taruang berjamaah, pribumi tatamu, langkung-langkung gumbirana, sanggeus peuting nu ngadareuheusan baralik, kacarita isukna.
Tunda heula anu keur ibur tagiwur, eusi nagri Majapait, nu rék kasumpingan tamu, kocap nu dianti-anti, nya éta Sang Sunda Katong.
Nu keur ngalun sukan-sukan tengah laut, ngan heuleut sapuluh peuting, ti sajolna Patih Madu, ka nagara Majapait, aleutan kapal geus anjog.
Anépaken geus ngadeuheus ka Sang Ratu, nguningakeun téréh sumping, “Malah kapal nu ti payun, keur tata-tata sayagi, moal lami deui méngkol”.
Saur Ratu, “Di mana urang geus asup; ka bangawan Majapait; leuwih hade urang nunggu; pamapagkeun Sri Narpati; néangan tempat keur ngaso.
Milih baé tempat anu rada iuh, engké ogé sugan manggih”, gancangna Patih geus mundur, ngemban dawuhan Narpati, henteu lila kapal méngkol.
Geus badami Patih jeung para pangagung, ti muhara terus mudik, ngaleut lalaunan maju, kacarita enggeus nepi, ka Bubat kapal geus anjog.
Urang Bubat tagiwur lalajo tamu, heurin usik sisi cai, nongton kapal ratus-ratus, Ki Kuwu Bubat caringcing, gancang lapor ka Sang Katong.
Kabeneran Prabu Daha Prabu Sepuh, sareng Ratu Majapait, nuju lalinggih ngariung, gendu raos bab Nyi Putri, anu keur diantos-antos.
Tilu Ratu barang ngadangu Ki Kuwu, geus aya di pancaniti, rék lapor perkara tamu, énggal disaur ku Gusti, dipariksa, “Aya naon?”.
Kinanti
“Dawuh Gusti kaulanun, mugi aya widi Gusti, bade ngunjukkeun pamendak, réh tatamu prantos sumping, nyandak ratus-ratus kapal, di bangawan heurin usik.
Sumpingna Sang Sunda Prabu, nyata sareng Rajaputri, baladna tanpa wilangan, pangkat agung pangkat alit, dicandak katut garwana, dikerid peuti sanagri.
Ibur guyur sisi laut, heurin usik di basisir, muhara pinuh ku kapal, sampan parahu pabeulit, dongkapna aleut-aleutan, ti énjing dongkap ka burit.
Parahu paburu-buru, milih tempat sisi cai, ditingal ti katebihan, ngabrul lir siraru jadi, sapalih layar ka girang, ku bawaning hayang nyisi.
Parantos dugi ka Canggu, aleutan parahu alit, ngajajar sisi walungan, dupi kapal Sri Narpati, sareng kapal para ménak, lebah Bubat prantos nyisi.
Teras ngadamel tatarub, masanggrahan sisi cai, unggal ménak séwang-séwang, diatur dibaris-baris, teu tebih ti pasanggrahan, palinggihan Sang Narpati.
Pasanggrahan Kanjeng Ratu, négla garenah tariis, kénging tempat saé pisan, dina handapeun caringin, bérés rédés bandérana, ngélébét katebak angin.
Ngemplong mun ningal ka kidul, awas kanu tebih-tebih, sakuriling pasanggrahan, pinuh ku parabot jurit, tumbak binang teu kabilang, bedil naranggeuh ngabaris.
Ki Kuwu gemet nunjuk, kaayaan di basisir, teu aya anu kaliwat, malah pasal para istri, cacandakan Ratu Sunda, diunjukkeun ka Narpati.
Yén gareulis tur lalucu, tinglalénghoy di basisir, lir wanita kahiangan, tarurun ti luhur langit, rék sariram di sagara, ameng ngabeberah galih.
Kangjeng Ratu bingah kalbu, ngadangu tatamu sumping, jeung sakitu tétélana, laporan Ki Kuwu tadi, tuluy barempag tiluan, rék mapag nu nembé sumping.
“Patih kudu buru-buru, kumpulkeun kabéh perjurit, joli jampana karéta, nu ditabur emas manik, dikeput sutra déwangga, papayonna kajang resmi.
Bésan kula enggeus cunduk, di Bubat keur nganti-nganti, datangna pamapag urang, kula geus hayang papanggih, jeung piminantueun kula, jeung bésan pon kitu deui.
Jeung hayang ngantunkeun Ratu, hoyongeun tepang jeung Putri, pék gancang geura sadia, para mantra suka ati, mirengkeun timbalan Raja, sami unjukan ka Gusti.
“Laksa bingah séwu nuhun, abdi Gusti seja ngiring, mapag Kangjeng Ratu Bésan, bawi raos abdi Gusti, éstuning utami pisan, menggahing keresa Gusti.
Ngagem pituturing sepuh, nu asih dipulang asih, nu keras dipulang heuras, ayeuna Sang Sunda Aji, sumping nohonan subaya, saé dipapag dipusti.
Tangtos Maha Sunda Ratu, moal bénten sareng Gusti, palayeun énggal patepang, nyakséni pangangken Gusti, sareng Sri Maha Naléndra, anu mangkon Majapait”.
Kangjeng Ratu Hayam Wuruk, mésem ngadangu pramantri, arunjukan ka ramana, bangun gumbira téh teuing, Prabu Sepuh Prabu Daha, arimut lucu ningali.
Langkung bingah lebet kalbu, raos saniat sapikir, sakasuka sakaduka, anjeunna jeung abdi-abdi, cindekna mangsa harita, nuju raos suka seuri.
Kocapkeun hiji pangagung, Patih Agung Majapait, katelahna Gajah Mada, taméng dada Sri Narpati, patarosan sadayana, minangka tutunggul nagri.
Banget teu milu panuju, kana kersa Sang Narpati, teu cocog jeung kahayangna, henteu rujuk teu sapikir, pageuh keukeuh Gajah Mada, salia jeung kersa Gusti.
Patih Gajah Mada kerung, tungkul di payuneun Gusti, kabéh nu keur galumbira, para mantra jeung bupati, nénjo ulat Gajah Mada, bangun nu salia pikir.
Balakrama Kangjeng Ratu, gulang-gulang kitu deui, ngintip ti carangcang kawat, tapi taya nu kaciri, ngan nénjo ku juru mata, rérét deui rérét deui.
Nu geus nyaoheun tarungkul, barina teu kendat mikir, héran ku Ki Gajah Mada, naha salia pamanggih, béda pisan tinu réa, naon sabab teu kaharti.
Para bupati tumenggung, nu calikna rada tebih, silih toél jeung baturna, nganaha-naha Ki Patih, wet siga nu teu mupakat, boa aya pasal muskil.
Jep jempé nu keur karumpul, nénjo Patih ngésér calik, cong sembahna Gajah Mada, unjukan ka Sri Narpati, “Nun Gusti Maha Naléndra, mugi aya widi Gusti”.
Sumeja nyundul pihatur, sanés pisan abdi Gusti, teu tuhu kana dawuhan, teu ngiring bingah ka Gusti, namung awon teu unjukan, bilih lepat abdi Gusti.
Nyembaheun séwu bebendu, hal perkawis Kangjeng Gusti, ngersakeun angkat ka Bubat, mapag Sang Sunda Narpati, saé kaséréhkeun heula, réh émutan abdi Gusti.
Kersa Ratu Sunda Agung, tina perkawis Sang Putri, matak sesah ka sadaya, réh ngamaha tata-titi, ngarempak tata nagara, pulitikna Majapait.
Séwu bebendu kasuhun, upami sarujuking galih, saé diantosan heula, wangkid opat-lima wengi, Jeng Gusti lintang uninga, menggah mapag tamu Gusti.
Hartosna Gusti mupunjung, nyatana Gusti mupusti, ku émutan matak cambal, ka salira Dampal Gusti, matak pupul kaagungan, matak surem Majapait.
Sareng upami diémut; kaagungan Dampal Gusti, disembah ku para raja; Palémbang, Wandan, Tumasik, Koci, Sawangkung, Madura; Tanjung Pura sareng Bali.
Tangtos manah para ratu, sugri nu sujud ka Gusti, babakti dunya barana, anu ngadeuheus buligir, diboboréh atal punar, sadaya sami nyungkelit.
Margi bénten ti kapungkur, menggahing panampi Gusti, sanés mapalangan kersa, nyembahkeun agung aksemi, sumerah sadaya-daya, kumambang ka kersa Gusti”.
Kangjeng Hayam Wuruk, tumungkul ngadangu Patih, boa bener-bener enya, manah Sang Ratu gumingsir, ku piunjuk Gajah Mada, énggalna ngalahir.
“Jadi Patih téh timburu?”, “Kaulanun dawuh Gusti”, Timburu nu mawa salah, jeung hal kaagungan Kami, jembar pinuh jagat raya, moal leungit ku kaciwit”.
Pok deui Ki Patih matur, “Duh Gusti panutan abdi, yaktos rupina mokaha, raos teu matak balai, namung karisi karempan, menggahing di abdi Gusti.
Wuwuh lami wuwuh nyusun, inggis batan maut hinis, awit karaos misobat, nanging keukeuh dina ati, moal lana misobatna, engké gé tangtos katawis.
Di COpi ti Halam Resmi Mang Koko


text:
Hasil Pencarian
Hasil pencarian untuk kata kunci sabeulah (2)
- Sarsilah Ngaran Patempatan Di Tatar SundaÉséy Dédé Kosasih
17 Aug 2005 - 10:22 am
Oléh-oléh Priangan dilingkung gunung
Majalaya, Soréang, Banjaran Bandung...
Sempalan lagu "Borondong Garing" di luhur téh ngandung déskripsi sawatara ngaran tempat nu aya di Tatar Sunda. Demi nataan ngaran-ngaran tempat téh ilaharna sok disebut toponimi. Nurutkeun kajian folklore, toponimi téh bagian tina élmu onomastika (onomastics), anu ulikanana ngawengku di antarana baé: méré ngaran jalan, ngaran atawa jujuluk jalma, ngaran kadaharan, ngaran bubuahan kaasup asal-usul (legénda) ngaran hiji tempat dumasar kana 'sajarah' ngajanggélékna.
- BEREGEJED III
15 May 2002 - 1:56 am
Waktu Ki Sanip keur ngasuh incuna anu umur lima taun, kalayang teh aya langlayangan leupas luhureunana.
"Udag, Ki, Udag!" ceuk incuna bari nyurung-nyurung incuna.
Sabenerna Ki Sanip teh geus kolot, geus bongkok.
Leumpang ge dongko komo ieu kudu lumpat. Tapi dasar nyaah ka incu, ngan beretek we manehna lumpat ngudag langlayangan. Tapi hanjakal teu hasil.
Bari renghap ranjung manehna nyamperkeun incuna.
"Lapur Cu, teu kaudag."
"Tuda Aki mah salah. Lumpatna bari jeung dongko sagala. Pan geus puguh langlayangan mah diluhur, teu kudu dodongkoan siga neangan duit leungit, Ki!" ceuk incuna, ngagelendeng semu nu keuheul pisan.


text:
Lamunan Hareupeun Gedung Sudirman
Carpon karya : A. F. Bustomi
Lamunan Hareupeun Gedung Sudirman
Nyèrèdèt hatè kuring, ningali gedung èta, gedung dimana kuring barèto ngeprakeun hiji cita-cita tina jero ieu hulu, berebey cipanon kuring turun, unggah tina panon ngaliwatan pipi anu geus kapentrarng ku panon poè jeung diwèdakan ku kandelna kekebul Teu kapikir saeutik-uetik acan hirup tèh arèk jadi kieu, baheulamah kuring sok asa bangga hirup tèh, tapi ayeuna hirup ngan ukur jadi sèles nu gawèna ngan ukur ngukuran jalan jeung ngabudah nu lolobanamah ngabustam. Èta nu kapikir ku kuring basa ngaliwatan Gedung Sudirman tempat daftar tentara kamari, bèda jeung baheula datang kadieu. Baheula mah sari gagah sanajan hulu diplontos jeung ngan ukur mawa map hiji warna koneng ogè, tapi ayeuna sanajan dangdanan bisa disebut rapih jeung bonafid, tapi da teu saeutik-eutik acan aya rasa bangga nahatè kuring, nu ayamah ngan ukur rasa bingung nyanghareupan mangsa nu bakal kasorang jeung rasa kucewa kadiri sorangan.
Barèto saban isuk, kuring lari kurang leuwih lima belas kilo,sanajan teu beda jauh jeung ayeuna, tapi kuring bareto lari pedah aya maksudna, nya èta moro cita-cita, jadi tentara. Èta cita-cita tèh geus dipelakeun ti leuleutik lain ngan saukur ku kuring hungkul tapi ku kulawarga ogè, ma’lum baè bapa kuring tentara, jiganamah anjeuna tèh hayang ningali kuring jadi tentara ogè. Malahmah saurna anjeuna tèh “kajeun ngahormat ka anak sorangan oge”, ma’lum baè da pangkat bapa tèh teu luhur ngan saukur kopral jeung anjeuna hoyong boga anak nu pangkatan. Kuring ogè sanajan pangkat bapa kuring teu pati luhur, tapi kuring bangga pisan ka bapa. Kitu ogè Ema kuring, anjeuna tara capè-capè nèmbongkeun ka batur yèn kuring tèh calon tentara gaganti pun bapa. Mun dikitukeun ku ema teh hatè sok asa reueus kacida. Ieu sumanget tèh muncak basa kuring nincak semester ahir di SMA.
Sabenernamah niat kuring lain hayang asup ka SMA, tapi hayang asup STM jiga babaturan kuring. Ongkoh cènah ceuk baturmah kaluaran STM mah leuwih gampang nèangan gawè tibatan SMA. Tapi kuring teu malirè kana èta bèja, da ceuk pikir kuring harita mah arèk jadi tentara moal nèangan gawè deui, ongkoh cènah sakola di SMA, leuwih mahal tibatan di STM.Tapi da SMA kuring mah lain SMA paforit. Nincak kana semester akhir di SMA, bapa kuring kacida sibukna ngurus susuratan pikeun jadi persyaratan daftar tentara, tepi ka basa anjeuna keur udur parna gè, masih kènèh maksakeun ka kabupaten nu jauhna dua jaman ti bumi, pikeun ngurus èta surat. Basa tos rèngsè ujian, kuring ku bapa dipiwarang mangkat ka Bandung, sanajan kuring apal, yèn waktu pembukaan pendaftaran tentara tèh tilu bulan deui, tapi cènah ceuk bapa mah “amih bari latihan, jadi engkè moal reuwas deui mun jadi tentara tèh”.
Tepi ka Bandung kuring cicing di mamang kuring, di daerah Laswi. Tidinya kuring saeutik-saeutik nyaho kumaha ari kahirupan kota, da ngarumasakeun hirup dilembur kurung batokeun, jeung tidinya kuring apal ka si Gugun, nu bakal jadi babaturan saperjuangan dina ngahontal cita-cita. Saban isuk, beurang, jeung sorè teu kurang ti limabelas kuriling kuring jeung si Gugun ngurilingan Lapang Persib, komo mun dihijikeun jeung pusap, sitap, jeung restok mah geus moal kaitung sapopoè natèh. Kuring jeung si Gugun nyobat pisan tepi ka sesering namah kuring ngèndong tèh laim di mamang kuring tapi di imah si Gugun biasana sok lalajo filem, na TV tepi ka peuting tepi ka kasareanna.
Kemis 15 Juli, kuring jeung si Gugun mangkat ka Cimahi tepatna ka gedung Sudirman. Didinya kuring, Si Gugun jeung rebuan nu hayang jadi tentara baris ngalakukeun tès, nya èta tes kasèhatan. Ieu tèh mangrupa tès nu ka hiji tina genep belas tès, nu kudu di liwatan sangkan bisa jadi tentara, tapi kuring tetep teu gimir ku lobana èta tès. Kuring ngarasa yakin kuring bisa ngaliwatan tès-tès èta. Di Gedung Sudirman kuring jeung nu liana ngan saukur dibariskeun, satuluyna digiringkeun ka Rumah Sakit Dustira. Ngaliwatan rèl karèta nu aya di gigireun Gedung Sudirman jeung digiringkeun ku dua provost, kuring jeung rebuan peserta sèjèna, ngagantungkeun harepan ka poe ieu. Sangkan jadi tentara nu geus nyampak na tiap-tiap lamunan. Tepi di parkiran Rumah Sakit Dustira kuring dibariskeun deui, di dieu tiap peserta diberean nomer tès. Saterusna tiap sapuluh urang numutkeun nomer tèsna asup ka hiji rohangan. Rarasaan kuring tagiwur teu puguh waktu harita, antara sieun, deg-degan jeung rasa bangga, ngagaloh jadi hiji rasa nu teu bisa dikedalkeun ku ieu lètah. Waktu dua jam nungguan kacida pisan gancang nyèrèlèkna. Kuring jeung salapan peserta sèjèna asup ka èta rohangan, basa asup, paasrog jeung si Gugun anu geus tiheula dipanggil, manèhna ting cirihil jeung peserta nu sèjèna, bari laleumpang kaluar ti èta rohangan.
Siap gerak!! Èta nu mimiti ka dèngè di èta rohanagn, jeung ngahudangkeun pangacian kuring nu masih keneh mikiran Si Gugun nu tadi sura-seuri teu puguh. Sanggeus kabèh peserta baris, aya hiji lalaki tegep nu mèrè parèntah sangkan kabèh baju jeung calana dilucutan, atuh kabèh peserta nu tadina dina kaayaan sikap sempurna, jadi ting lalieuk bari sura-seruri nempo ka peserta sèjèna, kaasup kuring nujadi samarpolah ku parèntah èta. Tapi taya saurang-urang acan anu wani protes kana èta parèntah da tina tampang nu mèrè parèntah tèh lain heureuy atawa bobohongan tapi keurserius malah leuwih deukeut kana tampang sangar.
Saurang-saurang peserta dipariksa kalawan taliti ku tiap bagian pamariksaanna. Timimiti buuk tepika dampal suku taya nu kaliwat dina èta pamariksaan. Teu kabayang ku kuring mun aya awèwè liwat mana teuing èrana, untung nu aya didnya sakabèh lalaki, kira-kira kitu gerentes hatè kuring waktu harita. Tapi sanajan kabèh lalaki gè, da tetep waè aya rasa èramah, kusabab jang kuring mah èta tèh pangalaman nu mimiti, buligir di hareupeun jama rèa.Sanggeus bèrès dipariksa hiji-hiji, kuring jeung peserta nu sejena dititah dibaraju deui, terus kaluar dina kaayaan anu tartib, muru ka parkiran rumah sakit bari mawa beungeut anu bareureum kusabab nahan èra nu tadi disanghareupan.
Rada ngemplong ayeu namah hatè tèh, teu caran tadi mèmèh tès, malah kuring bisa ngahajakeun heula meuli somay kaluar lingkungan rumah sakit, basa keur ngadagoan peserta lain dipariksa kènèh. Di tukang somay kasampak Si Gugun keur cacamuilan bangun ku ngeunah ngadahar somay, basa ditanya tèh cènah lapar ti isuk can dahar, da èta tèa teu nafsu kana dahar gè, bakateuing ku mikiran tès meureun. Tidinya kuring jeung Si Gugun bareng deui ngaleut ka parkiran, tempat sakabeh peserta kumpul ngadagoan hasil tès tadi. Komando saya ambil alih, semuanya siap gerak! Hiji lalaki nu makè baju tentara lorèng mèrè komando, kabèh peserta ting kulisik nukeur nagog, diuk jeung sasarèan dina tèhel kabeh ting korèjat, ka asup kuring nu keur anteng ngobrol jeung Si Gugun geuwat-geuwat asup kana barisan, bari masang sikep sampurna. Si lalaki tadi mèrè parèntah sangkan sakabèh peserta baralik deui ka Gedung Sudirman kalawan dijalana baris dua-dua jeung tetep tartib.
Sakabèh peserta langsung ngaraleut ka Gedung Sudirman, digiringkeun ku dua provost nu ngajagan di tukang. Ngaliwatan rèl karèta nu tadi, kuring jeung si Gugun silih papuntang-puntang, nyekelan leungeun jeung nincak bantalan karèta anu papisah, leungeun kuring jeung Si Gugun leupas basa aya sora karèta nu mawa urang duaan asup kana hiji rohangan di Gedung Sudirman. Sanggeus sakabèh peserta arasup, tuluy ku provost dibariskeun jeung titah diuk, nyanghareup kahiji mèja panjang, anu ditaplakan ku taplak warna hejo. Teulila ti kajadian èta datang tiluan tentara anu bajuna rimbil ku pangkat jeung baranang ku penghargaan, geus teu diparentah deui dua provost anu keur ngatur peserta langsung ngahormat ka jalma tiluan èta, nu jiganamah boga jabatan luhur di èta tempat. Kuring ngagerentes nahatè leutik, “engkè kuring gè pasti bisa saluhureun jama nu aya di hareup ieu, jeung sakabèh jama pasti bakalan ngahormat ka kuring”. Jaman nu tiluan tadi sanggeus diuk na korsina sèwang-sèwangan terus muka hiji map, jeung silih teuteup antara nu hiji jeung nu sèjèna.
Yang saya panggil harap memisahkan diri, ceuk nu diuk pang tengahna, bari jeung wibawa nitah nu kasebut sangkan misahkeun manèh. Hiji-hiji loba peserta nu nomberna kasebut tuluy nangtung jeung pindah kabeulah katuhu tina gundukan, nu awal. Kaasup kuring salahsahiji peserta nu nomberna kasebut. Tapi bèda jeung Si Gugun, manèh namah ti mimiti tepi ka anggeus nomberna tèh teu kasebut manèhna masih kènèh diuk di gundukan peserta nu belah katuhu. Geus bèrès nataan hiji-hiji nomber nu dipisahkeun, tuluy manèhna ngarenghap panjang, jeung sakali deui ngarèrèt ka babaturana anu aya di sagigireun nana. “Untuk yang saya panggil harap copot nomor peserta kalian. Kalian gagal dan silahkan keluar”
Tina tungkul lalaunan kuring tanggah, ceuli asa teu percaya ngadèngè naon nu tadi disebutkeun. Katingali di gundukan kènca, peserta nu aya silih tangkeup jeung sasalaman paheula-heula mèrè selamat ka babaturana nu aya di gigireuna. Tapi bèda jeung gundukan di belah katuhu, gundukan dimana kuring nangtung. Lain ucapan kabungahan nu aya, tapi sora ingsreukan. Kaasup kuring anu teu bisa nahan cimata. Lalaunan luring ngalengkah moro panto kaluar,karasa lèngkah ngansaukur raga, teuing kamana ari nyawa namah, meureun keur mènta hampura ka pun bapa nu tos ngahancurkeun harepanna, atawa kapun èma anu geus ruksak kabanggaan nana, Leleb kuring ningali panon poè nu mimiti surup kana tempatna, kuring nganbisa tanggah terus tungkul bari ngusap cimata. Taya nu bisa dikedalkeun ku ieu lètah, mung hatè nu terus tumanya naha kieu kajadianana? Gening pait karasana kanyataan tèh, kudu kumaha kuring ngajeulaskeunana? Naha naon tujuan hirup kuring ayeuna?.
Kadèngè sèah sora karèta liwat. Ngahudangkeun lamunan ka alam nu sabenerna. Lalaunan kuring tanggah, ngalèngkah mapayan rèl karèta, leungeun pageuh nyekel lembaran brosur jeung nyusul sora karèta nu geus misahkeun kuring jeung Gugun, jeung harepan bapa, jeung kabanggaan ema, jeung misahkeun harepan tina kanyataan.
2 Pairan (+add yours?)
-
karunya teuing si emang nu hayng jadi tantara jiga bapak


text:
Korsi
Korsi nya éta pangdiukan saurangeun nu sukuna opat, jangkungna leuwih kurang sapanjang bitis kolot, sok disebut ogé korsih, korsi panjang bisa di diukan ku dua urang atawa leuwih. [1] bojod korsi nu pangdiukannana tina rarawat (ram) hoé nu rusak nepi ka lamun diuk téh birit bisa moncor ka hadap, sok disebut ogé bodol.[1]
Rupa-rupa korsi[édit | édit sumber]
- Korsi lipet, korsi nu bisa ditikelkeun lamun geus dipaké. [1]
- Korsi puter, korsi nu bisa muter ka gigir.[1]
- Korsi goyang atawa korsi dengklang, korsi saurangeun anu handapeunana tungtung suku hareup-tukang beulah kénca jeung beulah katuhu dipasang dua kai nu rada melengkung, nepi ka lamun gék didiukan téh bisa ceueut-ceueutan ka handap ka tukang.[1]
- Korsi sudut, nya éta korsi anu biasaba tina bahan dasar busa.[2] Osok dipaké korsi paranti tamu.[2] Rupa-rupa korsi sudut :
- Korsi Sudut Jepara nya éta korsi tamu anu maké bahan dasarna tina kai.[2] Anapon kai anu dipaké pikeun korsi téh nya éta kai jati, mahoni.[2] Korsi sudut japara miboga ciri khasna nya éta ayana motif ukiran.[2] Korsi sudut japara nepi ka ayaeuna loba paminatna boh di Indonésia boh di luar negri.[2] Ku sabab ayana ajén éstétis dina unggal karya-karya anu dijieun ku pengrajin jepara éta nu ngalantarankeun lobana peminat korsi sudut jepara.[2] Salain ti éta desain anu dinamis nu matak ngirut anu ningali. [2]
- Korsi sudut asmad hampir sarua jeung korsi sudut japara ku sabab ajén ukir anu dijualna.[2] Anu nyarieun korsi sudut asmad nya éta pengrajin mébel jeung ukir jepara anu ahli jeung profesional dibidangna.[2] Ilaharna korsi sudut asmad miboga ukuran 2-2-1-sudut jeung méja, bahan dasarna kai jati solid finishing melamin jeung ukiran jepara, anu cocok pikeun ngeusian rohangan tamu, méré kesan elegan.[2]
- Korsi roda, nya éta alat bantu anu dipaké ku jalma anu teu bisa leumpang.[3] Ieu alat téh bisa dimajukeun kalayan didorong ku nu lain, bisa ogé dipajukeun maké leungeun, atawa maké mesin otomatis.[3]Rupa-rupa korsi roda :
- Korsi roda manual, nya éta korsi roda anu dipajukeuna ku leungeun anu maké korsi roda, bisa dipaké pikeun sagala kagiatan, beuratna sakitar 21-24 kg.[3] Korsi roda manual teu bisa dipaké ku penderita cacat anu leungeuna cacat. [4]
- Korsi roda reclining, korsi roda ieu osok disebut korsi roda rebah.[3] Korsi ieu bisa disarandéan kalayan nyalsé ku sabab bisa di atur panyarandéanana sakitar kemiringan ± 145°-180° saluyu jeung kabutuhan pasén.[3] Salain ti éta paranti paninjekan suku ogé bisa di atur, bisa di naékeun atwa di turunkeun. [4] korsi ieu biasana dipaké ku pasén annu boga panyakit stroke atawa pasén anu miboga masalah din tonggong.[3] Ku sabab korsi ieu aya bagian-bagian anu bisa diatur, lantaran kitu osok dipaké pikeun pasén anu keur therapy diluhur korsi roda ieu. [4]
- Korsi roda pikeun iinditan, korsi roda anu didesain simple beuratna sakitar 12-15 kg.[3] Model korsi roda ieu leuwih trendy jeung loba jinisna, saperti rodana leutik saperti roda stroller, materialna dijieun tina bahan pilihan jeung warnana ogé matak ngirut[3]. Korsi roda (Wheelchair) mangrupa alat bantu médis pikeun mobilitas pasén, boh kagiatan di jero rohangan atawa di luar.[3]
- Korsi roda listrik nya éta korsi roda anu dipajukeuna ku motor listrik anu biasana dipaké lalampahan jauh ku pasén. Ilaharna ieu korsi téh sok dipaké ku pasén anu cacat atawa cacat ganda nepi ka teu bisa majukeun korsi ku sorangan.[4] Cara majukeuna ngan saukur majukeun tuas saperti joystick.[4] Biasana ieu korsi téh aya alat pikeun ngeusi ulang batré anu bisa langsung diasupkeun dina stop kontak di imah.[4]
- Korsi roda olahraga, nya éta korsi anu dipaké pikeun olahraga, kapasitasna nya éta 1 roda dihareup saperti trike (sapeda roda tilu).[4] Mangrupa perangkat anu umum dipanggihan dina acara pekan olah raga atawa Olimpiade pikeun anu cacat.[4]
Galeri[édit | édit sumber]
catetan[édit | édit sumber]
- ↑ a b c d e [Danadibrata,R.A.(2006).Kamus Basa Sunda.Bandung: Kiblat Buku Utama.]
- ↑ a b c d e f g h i j k Kursi Sudut Asmad (Dicutat tanggal 15 Oktober 2011)
- ↑ a b c d e f g h i Kursi Roda (Dicutata tanggal 15 Oktober 2011)
- ↑ a b c d e f g h Sejarah Korsi Roda dan Perkembangannya (Dicutata tanggal 15 Oktober 2011)


text:
WANCI carangcang tihang. Panon poé tacan nembongan. Kuring geus ngiciprit leumpang mapay galengan. Wegahna mah wegah. Iindit usum ngijih téh ku jareblogna. Atuh ti imah téh nyékér, da sapatu sieun gancang ruksak. Ieu sapatu téh neundeun carita éndah antara kuring jeung manéhna. Kang Eman… mun hég inget waktu harita sok lelenyepan. Matak nineung ku sorot matana. Aya jamparing nu teu ngajirim nembus kana jajantung.
Lalaki anu geus méré harepan éndah pikeun ngalakonan sagara cinta. Lalaki nu munggaran ngajamparing kalbu, ngabeungkeut ati. Waktu harita wisuda, Kang Éman kungsi kedal jangji ngajak ka balé nyungcung. Duh, Kang Éman… Akang katinggal gagah, nganggé lancingan hideung, kaméja coklat sahéab. Buuk nu kulimis beulah gigir. Raray nu katempo cahayaan mangkak ku kembang asih tur meleber ku puspa tresna. Tengtrem ati nempo akang harita, sok sanajan rét ka tukang, ngadeg hiji mojang geulis, nu jadi pilihan kolot Kang Éman. Sora akang dédéngéeun baé nepi ka kiwari… moal bisa leungit dina implengan.
“Akang pasti datang deui ka Euis! Akang neudeun sabelah hate ieu. Antosan ulah pondok pikir néangan nu sejen! akang pasti datang. Euis percaya ka akang?” kitu euk Kang Eman bari neuteup kalayan geugeut.
Manéhna nanya kitu téh, kuring mah cicing bari teu basa teu carita. Kumaha teu rék peunggas harepan, calon anu rék dijodokeun téh pindah ka hareup, ngadeg ngaréndéng digandéng ku kolot Kang Éman. Nempo kitu, kuring asa kabéntar gelap tengah poé éréng-éréngan. Dunya asa eundeur.
“Ari kuring dilieuk gé hanteu ku kolot akang…” dina haté bari ngarénghap jero naker.
Rumasa jauh tanah ka langit antara kuring jeung Kang Eman. Kuring mah teu euyeub ku harta, ngan saukur anak guru. Ari Kang Éman mah anak juragan entéh anu taneuhna manghéktar.
Kang Eman lir nu surti, nempo panon kuring nu mimiti bijil cimata, da teu kuat nyanghareupan kaayaan. Gancang manéhna ngadeukeutan kuring bari ngaharéwos.“Euis, dina kaayaan kieu, akang moal tiasa ngalawan kahoyong sepuh. Tapi akang jangji, dugi ka lembur badé balaka ka Ema sareng Apa yén akang tos geduh pilihan. Euis kedah yakin, sing percaya ka akang…” pokna nandeskeun.
Kuring ukur cicing. Teu bisa némbalan. Biwir asa baal, teu bisa nyarita. Cimata ngeyembeng teu bisa dibendung. Sanajan Kang Éman méré kado ogé, tapi tetep henteu kaubaran. Ku nyeri ieu ati, asa diturih ku hinis asih. Dada gudawang asa ditigas pedang duriat. Tapi kuring ngayakinkeun diri, yén duriat Kang Éman tetep maskét ka kuring. Kado hadiah wisuda ti Kang Éman teu weléh dipupusti… sapatu nu kalintang ngandung ma’na.
Tilu taun kuring jadi guru. Tilu taun ogé kuring nungguan kang Eman. Unggal poé kuring élékésékéng teu genah cicing nungguan sora nu keketrok kana panto. Ngan lebeng wé nepi ka kiwari ogé, taya béja taya carita.
“Geuning kieu lalaki mah. Gampang pisan poho kana sagala nu kungsi karandapan. Gampil ngabangbalérkeun nu kantos ngancik dina haté…” ukur ngagerentes jeroning haté. Kuring kuciwa, keuheul, awor gumulung minuhan jajantung.
Kudu nepi ka iraha kuring nungguan Kang Éman? Ség umur kuring tuluy maju. Kolot. kuring geus nanyakeun waé: iraha rék kawin? Di lembur mah geuning béda jeung di kota parawan can papasangan téh jadi bahan catur tatangga.
Peuting harita, kuring keur gogoléran di hareupeun tivi bari ngopi bala-bala haneut jieunan Ema. Aya ku édas, Ema nepikeun béja tur semu nu maksa kuring pikeun milih jalan lian keur ngabagjakeun kolot.
“Nyi, Cep Wandi, putra Pa Lurah, nitip salam ka nyai…” kitu ceuk Ema.
“Waalaikum salam, Kang Wandi…” kuring ngagebeg. Lalaki nu salapan taun katukang kungsi ngabandring haté, ngabéngbat manah.
“Apan Kang Wandi mah sakola di Yaman? Parantos réngsé kitu sakolana?” tanya kuring panasaran.
“Nya, réngsé sigana mah, matak mulang ka lembur ogé. Tadi Ema pasangrok jeung Cép Wandi, waktu rék indit ka balé désa, menerkeun KTP Apa….” pokna deui Ema.
“Aya naon saurna?” Tanya kuring bari jongjon nonton ivi.
“Duka aya naon. Ngan cenah salam wé ka Euis, hoyong tepang…”
Duh… Gusti. Apan anu salila ieu ditungguan téh Kang Éman. Naha ngadéngé Kang Wandi, kuring jadi bungah… haté lir kembang nu rék paéh ngadadak hirup deui.
Blus ka kamar, gubrag ngabeubeutkeun awak kana kasur. Leungeun katuhu sup ngodok kana handapeun bantal nyokot poto Kang Eman nu unggal peuting ngubaran kasono nengtremkeun haté. Bari carindakdak, kuring mudalkeun eusi haté anu pinuh ku rasa kuciwa.
“Dugikeun ka iraha abdi kedah satia ka akang? Dugi ka iraha abdi nedunan jangji pikeun satia nungguan akang? Bari jeung anu diantosan tilem teu béja teu carita…” kuring teu bisa ngabendung budalna cimata.
Ti tengah imah, Ema ngageroan. Hawar- hawar di tengah imah kadéngé loba sora jalma. Kuring noong tina liang konci. Katempo, aya pa lurah jeung garwana.
“Aya naon pa lurah ka dieu?” kitu gerentes téh.
Teu lila, blak panto kamar muka. Sup ema asup bari maké karémbong kayas anyar meunang meuli di kemisan kamari. Kuring beuki héran, aya naon ieu téh? Naha réa jalma? jeung naha Ema make raksukan anu alus? Rék indit kamana?
“Nyi…nyi…!”. Kituna téh bari gék diuk di gigireun.
Gancang kuring nyusutan cimata. Ulah nepi ka ema nyahoeun kanyeri jeung kaperih haté nu kiwari beuki nusuk kana jajantung. Bari ngusapan buuk, ema nepikeun yén dihareup aya Wandi jeung indung bapana.
“Nyi, badé ngantosan naon deui? Tos puguh geuning arjuna nyai anu salila ieu di tungguan téh jalir jangji? Ema jeung Apa geus kolot. Isuk pagéto ogé mulang ka Nu Kawasa. Saacan mulang, Ema jeung Apa hayang reugreug haté ninggalkeun nyai boga salaki. Ema jeung Apa yakin, Cép Wandi mah lalaki anu bisa méré kabagjaan keur nyai. Jung, ayeuna geura sanghareupan…”. pokna ema.
Kuring teu bisa ngomong. Haté asa diturih ku hinis. Hayang ngajerit maratan langit. Kudu kumaha? Gabrug, nangkep Ema. kuring bisa ngarasakeun kamelang kolot ka anakna. Geus waktuna kuring nedunnan kahayang kolot. Kuring embung jadi budak doraka . Moal aya kolot nu téga ngusrukkeun anakna. Kitu deui, kolot kuring.
…Kang Eman, hampura abdi teu tiasa mupusti deui rasa asih… abdi tos teu kiat nandangan sangsara haté.


text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
28 Oktober 2009
Sapeuting di Marongge
UPAMA ngabandingkeun anggangna Bandung-Maronggé, jarakna téh méh sarua jeung Bandung-Situ Léngkong Panjalu. Pang nepi ka nyindekeun kitu téh, lantaran SB sok pirajeunan ngilikan ukuran jarak dina kandaraan. Nya, anggangna téh, upama ti wates Bandung Timur nepi ka Maronggé, kurang leuwih 72 KM. Demi Maronggé téh perenahna di Kacamatan Tomo, Kabupatén Sumedang. Tapi ti puseur dayeuh Sumedang, masih kénéh jauh, muru ka liliwatan jalan nu brasna ka Cirebon. Engké, upama manggihan jalan cagak, tinggal méngkol ka Beulah katuhu, anu ka Cirebon-keun téa. Ti jalan cagak éta, paling ogé 5,5 KM nepi ka lawang asup ka Maronggé. Atuh ti sisi jalan ka Maronggé, anggangna 3,7 KM. Husus keur anu numpak kandaraan umum, kari naék mobil beus jurusan Bandung-Cirebon atawa jurusan Tegal-Semarang-Cirebon. Pasti éta beus ngaliwatan ka lawang jalan anu baris nganteurkeun ka Kampung Maronggé, écésna pajaratan karamat tempat jarah.
*
ANJOG ka Maronggé téh kurang leuwih wanci sareureuh kolot. Kaayaanna mungguh matak pikabetaheun pikeun anu resep kénéh maréjéng. Pang kitu, saparat jalan gedé, deukeut lawang makam karamat Maronggé téh, teu béda jeung suasana Pasar Malem. Anu dagang ngajajar, ti mimiti nu dagang rupaning kadaharan tug nepi ka dagang cocooan. Atuh puguh, pangna loba nu dagang ogé, da peuting harita, para tamu nu ngadongdon Maronggé mani ngagimbung, tiu suklakna-ti siklukna, tug nepi ka para tatamu anu jol-na ti kota-kota gedé, saperti Bandung, Jakarta, Cirebon, jeung sajabana. Para tatamu lir anu kapélét, ku suasana Maronggé, da kaayaan sarupa kitu téh, bisa kapanggih unggal Malem Juma’ah Kaliwon.
Nilik kaayaan kitu, lain tukang dagang baé nu maréma téh, kaasup tukang parker, hansip, jeung sajabana, milu riweuh ngadalikeun kaayaan pikeun katingtriman para tatamu. Bras ka lawang asup makam karamat, jalan satapak tétécéan anu rada netek, tapi teu matak wegah teuing da geus ditémbok, jaba henteu pati jauh deuih. Paling ogé saratus meter, langsung anjog ka Makam karamat téa. Saméméhna, aya patugas nu ngadata sakur tatamu nu rék jarah. Di dinya, para tamu kudu nyiapkeun dui tsarébu pérak minangka uang pendaptaran. Atuh bisi aya nu rék reureuh heula, di tempat éta ogé disayagikeun wangunan tempat reureuh anu haratis.
Makam Karamat, anu nurutkeun riwayatna, tempat pajaratan Embah Gabug (Nyai Gabug), perenahna di hiji wangunan anu sabudeureunana di lingkung ku pamakaman umum. Sajabana ti wangunan makam Nyai Gabug, aya deui dua wangunan séjénna, anu husus disayagikeun pikeun para tamu nu teu kabagéan tempat di wangunan makam karamat. Pang kitu, lantaran anu rék jarah téh kacida ngagimbungna, nepi ka henteu katampung di wangunan makam karamat.
Di lawang panto, aya patugas anu ngadata deui pamaksudan para tamu. Wayahna di dieu, kudu nyebutkeun naon tujuanana pang jarah ka makam karamat. Teu bisa disumput-salindungkeun, sabab éta catetan téh baris dipasihkeun ka kuncén. Upamana nu hayang téréh meunang jodo, lancer usaha, dipikanyaah ku dunungan, kudu disebutkeun kalawan jujur. Di tempat éta kénéh, para tamu disayagikeun cai, kembang, minyak seungit, menyan, jeung kaperluan jarah séjénna. Waragadna misah deui éta mah. Kaasup nu rék sodaqoh keur kuncén, nya di dinya tempatna. Teu ditangtukeun sabaraha-sabarahana mah. Saihlasna waé. Malah anu moal méré ogé, moal matak jadi pasualan. Satuluyna éta pernak-pernik téh disimpen dina baskom palastik, lengkep jeung catetan ngeunaan kasangtukang anu rék jarah téa. Puguh baé ngantayna mah, nepi ka assistén kuncén kudu make pangeras, pikeun ngumumkeun ngaran-ngaran anu geus réngsé dijiad ku kuncén.
Kira wanci tengah peuting, patugas makam karamat ngajak para tamu pikeun ngado’a babarengan, munajat ka Alloh SWT. Teu poho patugas makam karamat mépélingan ka para tatamu, sangakan jarahna ka Makam karamat téh henteu disalah hartikeun. Maksudna, lain nyembah atawa ménta ka Nyai Gabug. Satuluyna patugas makam karamat, anu harita diwakilan ku Pa Maman, ngécéskeun ngeunaan kasangtukang biaya pendaptaran anu sarébu pérak téa. Nurutkeun Pa Maman, éta duit téh diajangkeun pikeun pangwangunan makam karamat Maronggé. Dina perkara ieu, Pa Maman nyarita sacara transparan, henteu didinding kelir, sindang siloka. Pangpangna mah ménta karidoan ti sakur tatamu, ulah nepi ka salah sangka ku ayana dipénta “karcis” sarébu pérak. Ceuk Pa Maman, duit anu sarébu téh dibagi dua. Nyatana pikeun pangwangunan makam karamat Maronggé. Demi sawaréh deui, pikeun kapentingan kampung Maronggé, luareun Makam Karamat. Kaasup pangwangunan jalan satapak anu muru ka walungan Cilutung ogé, apan ladang tina patungan sarébu pérak téa. Atuh upama téa mah di kampung Maronggé nuju ngawangun Masjid atawa Musola, nya sok dibantu kalawan ngagunakeun dana hasil réréongan anu sarébu pérak téa.
Palebah mayar sarébu pérak, kawasna para tamu ogé, da henteu ngarasa dibeungbeuratan. Pang kitu, pangaji sarébu pérak, dianggap henteu sabaraha, dibandingkeun jeung “hasil” jarah ka Makam karamat. Komo deui anu tujuanana sodaqoh mah, henteu ngarepkeun imbalan nanaon, kaasup henteu ngarepkeun ladang jarah, make itungan nu sarébu pérak téa. Sakumaha saur Pa Maman, apan sodaqoh téh ngajauhkeun balai, jeung ngadeukeutkeun rejeki. Cindekna, para tamu teu aya nu kacaturkeun “ngarasula”, ku ayana dipénta waragad sarébu pérak.
Sabada Pa Maman biantara, langsung ditumbu ku ngadu’a babarengan, kalayan dipingpin ku kuncén. Para tamu kawilang husu, munajat ka Gusti Nu Maha Suci, tug nepi ka réngséna. Sanggeus kitu, para tamu ngabring, muru ka walungan Cilutung. Demi maksudna nya taya lian pikeun mandi. Kuncén mépélingan, sangkan awéwé jeung lalaki mandi kalawan misah, bilih pacampur getih cenah. Tapi pangpangna mah pikeun ngajaga fitnah. Palebah dieu mah, para tamu ogé geus leuwih ngarti. Sok sanajan dina emprona mandi di walungan Cilutung, sok aya waé nu bandel téh. Pangpangna mah lalaki, nu maksa hayang mandi babarengan jeung awéwé. Tah nu kieu, nu ngiruhan pangjarahan téh. Atuh sabada mandi, aya kénéh nu sok miceun balangbéngsang. Maksudna, papakéan nu dipaké mandi, hususna calana jero. Padahal kuncén geus mépélingan ti anggalna, ulah miceun balangbéngsang. Iwal ti ngotoran walungan téh, katambah bakal mubadzir deuih. Luyu jeung hiji katerangan, sing saha nu migawé perkara anu mubadir, mangka éta jalma téh babaturanana sétan. Kuncén mah méré bongbolongan sangkan pakéan urut mandi téh, ulah dipiceun ka walungan, tapi dibawa balik ka imahna séwang-séwangan, tuluy diseuseuh nepi ka beresih, diistrika. Sanggeus kitu, bikeun wé ka nu teu bisa meuli pakéan. Enya, mémang ceuk logika ogé, bakal leuwih mangpaat.
*
NAON atuh nu jadi pangjurung, para tamu ti suklakna-ti siklukna ngajugjug ka Makam Karamat Maronggé? Tangtu baé jawabanana bakal dipatalikeun jeung sohorna hiji kakuatan pélét (asihan) anu kakoncara ngaranana Pélét Maronggé. Dina kanyataanana, nu jarah ka Makam Karamat Maronggé, mémang karéréanana nu hayang téréh meunang jodo (boh awéwé, atawa lalaki). Sanajan anu boga maksud salian ti perkara jodo ogé, nya kaitung loba, tapi henteu saloba anu tujuanana hayang buru-buru meunang jodo. Saperti hiji mojang anu disaliksik ku SB, sabada ngalaksanakeun ritual mandi di Cilutung. Sebut baé namina NN. Pacabakan sapopoéna jadi penyanyi dangdut. Méh unggal malem jumaah kaliwon, NN ngahajakeun jarah ka Maronggé, sanajan nganjrekna kaitung jauh, di wewengkon Subang. Demi maksud NN jarah téh, taya lian hayang leuwih dipikaresep ku nu lalajo. Perkara hayang geura meunang jodo (deui), mémang aya dina kereteg hate NN. Nurutkeun pangakuan NN, sanggeus mindeng jarah ka Maronggé, manéhna jadi loba nu mikaresep. Nu hayang nanggap, teu sirikna henteu katadah, awahing ku riweuh ngatur jadwalna.
NN mémang lain hiji-hijina praktisi kasenian nu mayeng jarah ka Maronggé. SB ogé patepung jeung seniwati séjénna, boh anu icikibung dina kasenian modern atawa kasenian tradisional. Malah, SB panggih jeung dua urang pelukis Bandung, anu geus boga ngaran. Tétéla, pélét Maronggé téh, mémang jadi andelan sababaraha praktisi kasenian. Kilang kitu, nurutkeun SI (hiji sindén), ari ngadu’a mah tetep baé ka Gusti Alloh.
Upama dibandingkeun perséntaseu-na, anu jarah téh karéréanana mémang kaum wanoja. Iwal ti ngarora kénéh jeung rupana gareulis téh, jaba saroméah deuih. Hanjakalna SB henteu bisa ngawawancara, lantaran anjeunna nampik sacara sopan basa diajakan ngawangkong ku SB, ngeunaan tujuanana jarah ka Maronggé. Upama disawang ku panon lahir, asa piraku éta para wanoja nu camperenik téh nepi ka hésé néangan pijodoeun? Tapi balik deui kana rupaning paniatan anu jarah téa, apan henteu wungkul hayang geura meunang jodo. Bisa waé anu hayang lancer sakolana, atawa lancer usahana. (Basa SB panggih deui di jalan raya, para wanoja téh tetep wé gareulis. Jadi, SB yakin, mémang aslina ogé gareulis, dina harti, SB henteu kapangaruhan ku Pélét Maronggé).
SB ogé ngawangkong kapapanjangan jeung Kang Asép, nu unggal malem Jumaah Kaliwon, tara kungsi kaliwat jarah ka Maronggé. Demi Kang Asép mah, lain hayang téréh meunang jodo, da puguh tos kagungan bojo, malah putrana ogé tos rada raweuy. Kang Asép mah henteu nyebatkeun naon tujuanana nu écés. Éstuning mung milarian karidoan Alloh, kitu cenah. Malah Kang Asép ogé nganteur SB nguriling ngalanglang sabudeureun Maronggé. Nilik kana paripolahna mah, Kang Asép téh resep pisan kana banyol. Sok sanajan ngakuna ka SB, Kang Asép kacida mikahéman kawih-kawih Mang Koko. Harita SB rada cangcaya. Tapi sabada dipentés ngawih lagu Mang Koko, mana horéng Kang Asép téh henteu darawuan. Tapi nu matak ngirut sakur nu jarah, palebah guyonan Kang Asép. Barang aya rombongan wanoja anu ngaliwat ka hareupeun SB jeung Kang Asép, ana celengkeung téh, “Sumangga, baradé yeuh…! Duda talak tilu, lengkep sértifikatna, pleus bonus pocer kartu simpati…!” pokna. Para wanoja tingcikikik. Atuh para jajaka nu keur néangan jodo, lir anu aya jalan komo meuntas.
*
Saha sabenerna anu dikurebkeun di Makam Karamat Maronggé téh? Taya lian anu katelah Mbah Gabug téa. Dina Roman Purnama di Maronggé, karya Dadan Sutisna, ditulisna téh Nyai Gabug. Pang kitu, sabab Dadan nyuaritakeun lalakon Nyai Gabug dina mangsa keur sedeng rumaja tug nepi ka sawawa. Tangtungan Nyai Gabug téh geulis kawanti-wanti, éndah kabina-bina. Lian ti éta, Nyi Gabug ogé mibanda kasaktian anu linuhung. Kacaritakeun, taya hiji lalaki nu bisa ngungkulan kasaktianana. Kabuktian, nepi ka puput umur, taya hiji lalaki nu bisa jadi pinunjul saémbara nu diayakeun Nyai Gabug. Demi saémbara téh, dina raraga milih calon salaki Nyi Gabug. Harita, Nyi Gabug malidkeun kukuk ka walungan Cilutung. Sing saha nu bisa malikeun éta kukuk, mangka baris jadi salaki Nyi Gabug. Tapi taya hiji ogé nu sanggup ngalakukeunana, kaasup Raja Gubangkala, anu kakoncara boga lebar wawanénna. Nyai Gabug mah, tétéla mampuh malikeun deui éta kukuk anu dipalidkeun téa. Matak, nepi ka kiwari, pélét Maronggé téh sok disebut ogé Pélét Si Kukuk Mudik.
Nyai Gabug hirup dina jaman karajaan Mataram, dibarengan ku tilu urang adina; Setayu, Naibah, jeung Naidah. Adi-adina ogé gareulis. Tapi henteu sageulis Nyai Gabug. Écésna mah diguar ku Dadan Sutisna dina Purnama di maronggé. Kawasna roman beunang nulis Dadan téh, hade pisan upama dicétak ku Dinas Pendidikan Jabar, atawa Kabupatén Sumedang. Pangpangna mah pikeun ngeuyeuban carita lagénda Tatar Jawa Barat. Pang kitu, nepi ka kiwari tacan kungsi aya buku anu ngadadarkeun lagénda Maronggé kalawan lengkep jeung nyugemakeun. Aya ogé buku leutik, anu dikaluarkeun ku Kandepdiknas Kacamatan Tomo, meunang nulis Agus Kusmarahadi, S.Pd. Hanjakal eusina ukur ngagambarkeun carita sabéngbatan, anu teu pati nyugemakeun. Ditulis dina basa Sunda, tapi gaya basana kamalayon, jeung réa nu salah nulis jeung salah larap. Atuh kemasanna ogé, henteu matak pikabitaeun, da saukur dipoto kopi. Padahal, lagénda Maronggé minangka hiji asset nu kacida penting, hususna keur kamekaran seni sastra. Sakumaha anu dikedalkeun ku Agus Suhérman, ti filologi Unpad, Roman Purnama di Maronggé, loyog pisan dijadikeun salasahiji bacaan urang Jawa Barat. Ku ayana kitu, harita Agus Suhérman milih Purnama di Maronggé minangka pinunjul 1, dina pasanggiri Nulis Roman Carita Rayat sa-Jawa Barat. ***
Dimuat di Majalah Seni Budaya edisi 155, September 2004


text:
1Ti dinya, segel anu kahiji, ku Anak Domba dibuka. Mahluk anu kahiji, ti nu opat tea, ngucap tarik, lir sada gelap: “Ka dieu!” 2Torojol hiji kuda bodas. Nu tumpakna nyikep gondewa, tuluy dibere makuta. Geus kitu, bral manehna iang: Tandang tanggoh, layak pikeun unggul pupuh. 3Anak Domba muka segel nu kadua. Mahluk anu kadua, ngucap: “Ka dieu!” 4Torojol hiji kuda beureum. Nu tumpakna dibere pedang gede jeung dibere kawasa pikeun nyabut karuntutan ti bumi, supaya manusa silih paehan. 5Anak Domba muka segel nu katilu. Mahluk anu katilu, ngucap: “Ka dieu!” Torojol hiji kuda hideung. Nu tumpakna nyekel timbangan. 6Ti tengah mahluk nu opat bijil ucapan, ungelna: “Tarigu sataker saharga buruh sapoe, gandum tilu taker saharga buruh sapoe. Tapi anggur jeung minyak, ulah diruksak!” 7Anak Domba muka segel nu kaopat. Mahluk nu opat teh, bareng cumeluk: “Ka dieu!” 8Torojol hiji kuda hawuk. Nu tumpakna, ngaranna Ajal sarta diiring ku Hades, Alam Maot. Heug manehna dibere kawasa kana saparapat dunya, sina ngundeur nyawa ku perang, paceklik, pagebug, jeung ku sato-sato galak. 9Anak Domba muka segel nu kalima. Breh, ti kolong mezbah, bararijil nyawa-nyawa parasahid, anu diparaehan tina sabab nyangking jeung ngawawarkeun pangandika Allah. 10Tuluy nyawa parasahid teh sasambat, sorana mani ngageder: “Nun Sajatining Gusti Nu Suci! Sakumaha deui lamina Gusti ngantep, teu ngabales naur getih abdi-abdi ka anu ngarancik di bumi?” 11Maranehna dileler jubah bodas ngeplak, jeung ditimbalan sabar heula ngadago bari ngareureuh sakeudeung deui, nepi ka jangkepna katambahan ku dulur-dulurna sasama ngabdi, anu oge baris diparaehan cara maranehna. 12Anak Domba muka segel nu kagenep. Der, aya lini gede kabina-bina sarta panonpoe jadi hideung ngabelegbeg; bulan jadi beureum lir getih; 13:24-25, Luk. 21:25, Why. 11:13, 16:18* 13bentang-bentang murubut ragragan ka bumi, lir pepentilan anu digedag ku angin ribut; 14langit nyinglid jiga anu digulungkeun; gunung-gunung jeung nusa-nusa ngalaleser tina tempatna; 15bangsa manusa di bumi, raja-raja, gegeden-gegeden, jendral-jendral, nu baleunghar, nu garagah jeung nu lian-lianna, nu bubujang, nu merdika, masing-masing mararubus ka guha-guha jeung sela-sela cadas di gunung-gunung; 16maranehna sasambat ka gunung-gunung jeung cadas-cadas: “Kuring urugan, bunian ti soca Anu linggih dina singgasana, jeung ti Anak Domba anu keur bendu! 17Nya ayeuna waktuna aranjeunna nyieun wawales. Saha nu bisa tagen nyanghareupanana?”
Copyright
Learn More


text:
Ngagere ceuli
Yoyo : "Kupelem pelemna ngagere ceuli aya Dian Sastro ngaliwat ge dewek mah cuek we euy !"
Kurdi : "Sarua dewek ge, padahal malem kemis peuting kamari dewek keur sosonoan jeung jikun dewek, keur hot hotna karampa aya bulu hayam terus dirorekeun kana ceuli dewek, bakating ku pelem teu karasa ngagere ceuli nepi kasubuh."
Yoyo : "Teu uyahan, ari pamajikan maneh diantep nya?"
Kurdi : "Puguh lantaran eta, malem jumaah kamari sarena teh nonggongan dewek, ari ret disabeulaheunana aya bulu hayam sabebed."
Yoyo : "Ari maneh kumaha pangalaman teh Dun?"
Adun : "Komo dewek mah ku pelem pelemna ngagere ceuli, dua poe dua peuting anteng we ngagere ceuli, teu karasa bulu hayam asup tina ceuli kenca parat ka ceuli katuhu."


text:
Wanci haneut moyan di pilemburan. Kolot-kolot awéwé-lalaki mah rariab, aya nu ka sarawah, aya nu ka karebon. Atuh kaayaan di lembur téh tiiseun da ditaringgalkeun téa. Anu aya ngan barudak nu umurna antara lima nepi ka tujuh taun, caricing di buruan bari ngarasuh adi-adina.
"Urang ucing beling, yu!" ceuk Marni ngajak batur-baturna. "Hayu!" témbal Ipah, Aah jeung Wiwi méh bareng. Bring barudak anu opatan téh néangan beling sasemplék séwang, beling piring, mangkok, cangkir, pinggan jeung sajabana nu barodas, boh dicét boh polos.
Ari geus mareunang tuluy diketrékan ku batu sina laleutik pisan.
Sesemplékan anu rada alus diarah, dijarieun kojo, hiji séwang.
Sajaba ti éta barudak téh pada néangan rokrak anu méncos tungtungna, hiji séwang deuih. Éta téh pikeun nyokél taneuh dina jero kalang anu diasupan
ucing beling kaulinan budak sunda,kampanye damai pemilu indonesia 2009.
beling sabogana-sabogana, sina dikoréhan ku sing saha anu keur jadi ucingna. Ari geus saradia kakara barudak téh nangtung ngariung, kabéhna aya opatan.
"Sok leungeunna pareureupkeun, urang bilangan heula," ceuk Marni.
Barudak mareureupkeun leungeun katuhu, bari disodorkeun ka haréup.
Ku Marni dipapay dipepegan ku peureup bari ngawih :
"Plak plik plek blang bling bleng
nu katepak pandeuri ngajleng!"
"Ipah jadi ucingna!" ceuk nu séjén. “Jig geura nyumput. "
"Heug," témbal Ipah bari berebet lumpat nyumput di pongpok dapur.
"Meungpeun nya, ulah nenjo! Licik, teu kaci!” ceuk Marni.
"Jadi lah!" témbal Ipah.
Marni nyieun kalang buleud leutik di buruan.
"Sok urang di dieu baé tempat belingna! Pek nyarokél, sing buni
ngaruangna!" ceuk Marni.
Marni, Aah jeung Wiwi mimiti nyarokél taneuh, dina jero kalang téa, bus belingna diasupkeun tuluy diruang.
Geus kitu nyarokélan deui saliang séwang, lian keur ngalieurkeun, sangkan beling nu diruang dina liang nu asal teu gancang kacokél ku ucing.
"Enggeus?" sora ucing ngagero ti panyumputan.
"Encan!" témbal nu tiluan.
"Enggeus?" ceuk ucing sakali deui. "Enggeus!" walon Marni. “Sok geura ka dieu.”
Ipah jol lumpat ti panyumputan, tuluy cingogo nyanghareupan kalang, diriung ku nu tiluan.
"Pek geura koréhan!" ceuk Marni.
Rada lila ogé Ipah ngoréhan beling dina jero kalang téh bari dirariung.
Gok kana liang nu palsu, gok kana liang nu palsu.
Teu lila aya nu kacokel hiji.
"Tah beunang hiji, anu saha?" ceuk Ipah.
"Alah anu uing!" ceuk Aah, pangheulana kapanggihna.
Lamun beling anu disumputkeun geus kapanggih kabéhanana, kakara ucingna diganti ku nu belingna kapanggih pangheulana téa.
"Aah ayeuna ucing........" ceuk sareréa.
"Heeh. Heug pek nyumput, tapi ulah lalila teuing nya ngaruangna, da kesel meungpeunna!" ceuk Aah, bari léos nyumput di pipir imah.
Lila pisan barudak téh arucing-ucinganana.
Eureunna téh lamun adi-adi asuhanana kaburu careurik, atawa kolotna aya nu datang.


text:
- NADOMAN NURUL HIKMAH, DARAS IAl Baqarah (Surat Kadua) - Ayat 1 d/k 18
18 Nov 2002 - 1:49 pm
Ka Alloh abdi nyalindung, tina panggodana setan.
kalayan asma Nu Agung, Alloh Anu Welas Asih.
-Alloh-
1. ALLOH ANU MAHA UNINGA (:2/1,2) - rhs, 1 Syawal 1421 H
- Alloh Nu Maha Uninga, kana sadaya dawuh-Na,
mungguhing urang manusa, wajib kedah percantenna.
- Kana Qur'an ulah hamham, ulah waswas ragu-ragu,
upami urang mihamham, tangtos urang buntu laku.
- Sadaya umat Pangeran, kedah kenging tuduh jalan,
nu mawi lumungsur Qur'an, pikeun tuduh jalan iman.
- Tawisna nu takwa to'at, yakin ayana aherat,
solatna teh tara pegat, ku Alloh tangtos dirahmat.
2. SILIH BAGI REJEKI (:2/2,3,4) - rhs, 1 Syawal 1421 H
- Mun urang nampi rejeki, rejeki pabagi-bagi,
sasama ge kabagean, rejeki silih agehan.
- Jelema nu iman mu'min, panceg percaya tur yakin,
kitabulloh nu baheula, eta ge dawuh Mantenna.
- Jelema nu iman mu'min, yakinna aenal yakin,
yen engke teh hirup deui, bakal deuheus ka Ilahi.
3. PITUDUH TI ALLOH SWT (:2/5) - rhs, 1 Syawal 1421 H
- Mungguhing nu iman takwa, kenging pituduh Mantenna,
hirupna kenging panungtun, henteu lesot ti panuyun.
- Eta teh bagja utama, rahmat teu kinten ageungna,
mulus salamet hirupna, kenging pituduh Mantenna.
- Nu kitu hirup rahayu, kenging pituduh lumaku,
moal sasar katambias, moal hamham moal waswas.
4. ULAH NGABEDUL (:2/6,7) - rhs, 1 Syawal 1421 H
- Jelema anu mantangul, hirup nyuruntul ngabedul,
hese dibere pepeling, langlang-lingling lir teu eling.
- Mangeran kana napsuna, ngagugulung kahayangna,
aturan kabeh dirumpak, ngaruksak jeung ngagalaksak.
- Lajeng ku Alloh ditutup, kalbu dibulen dirungkup,
hatena teh ditulakan, pangreungeuna dicocokan.
- Batin jadi kurunyinyi, tebih ti hidayah Gusti,
cilaka estu cilaka, jalma nu kitu lampahna.
5. GANCANG OMEAN (:2/8,9) - rhs, 1 Syawal 1421 H
- Seueur pisan kajantenan, ngaku-ngaku panceg iman,
padahal gagaleongan, kaimanan reureundahan.
- Sering pisan kaalaman, pura-pura ngaku iman,
ari lampah euwah-euwah, kitu salah kieu salah.
- Lamun nyieun kasalahan, pek omean gagancangan,
gancang menta dihampura, ka Alloh Maha Kawasa.
- Kitu lampah sasab pisan, tetela nipu sorangan,
tapi tong peunggas harepan, nu salah gancang omean.
6. SIPATNA JELEMA ANU MUNAPEK (:2/10,11) - rhs, 2 Syawal 1421 H
- Jalma munapek sipatna, mun leukeun nitenanana,
sok resep nyieun alesan, keur nutupan kasalahan,
- Kasalahan diteumbleuhkeun, geugeuleuh dika-baturkeun,
hatena pinuh werejit, kotor jeung pinuh rurujit.
- Mun hareupeun ngomong hade, tukangeun mah ngalelewe,
nu kitu tong jadi sobat, sabab mindeng ngahianat.
7. ULAH JALIR JANGJI (:2/12,13) - rhs, 2 Syawal 1421 H
- Lamun urang gaduh jangji, kade ulah lanca-linci,
subaya kedah cumponan, sabab eta kahormatan.
- Jelema nu jalir jangji, eta teh sami saharti,
reujeung ngaruksak pribadi, henteu ngajenan ka diri.
- Nu teu pageuh kana jangji, nu kitu munapek pasti,
hirupna moal jamuga, bakal pinanggih tunggara.
8. NGAJAGA LETAH (:2/14) - rhs, 2 Syawal 1421 H
- Kade jaga eta letah, sabab mindeng mawa salah,
seukeutna leuwih ti pedang, raheutna matak gudawang.
- Loba nu meunang cilaka, lantaran tina ngomongna,
ngomong teu dipikir heula, tangtu hanjakal ahirna.
- Ngomong ngabuih ngabudah, mindingan lampah nu salah,
ngaku-ngaku iman takwa, padahal reka perdaya,
- Iman ukur kaheureuyan, kawas bunglon lolondokan,
kitu peta salah pisan, kudu gancang dijauhan.
9. ULAH NGAHEUREUYKEUN AYAT (:2/15,16) - rhs, 2 Syawal 1421 H
- Mangkade ulah mokaha, ngaheureuykeun pidawuh-Na,
dipake ocon guguyon, kitu peta estu awon.
- Jalma ngaheureuykeun ayat, moal pinarinan rahmat,
jeung moal kenging sapa'at, sabab ngaheureuykeun ayat.
- Ayat teh dawuhan Gusti, lenyepan mangka kaharti,
sangkan urang ulah rugi, hirup jadi ngandung harti.
- Ayat ulah diheureuykeun, kuduna teh dihartikeun,
sangkan hirup ulah rugi, tur kenging rido Ilahi.
10. PALITA ANU TEU CAHAYAAN (:2/17,18) - rhs, 2 Syawal 1421 H
- Kuma pibakaleunana, lamun pareng hiji mangsa,
urang teh nyeungeut palita, tapi teu caang sinarna
- Kotret deui cekres deui, ngahurungkeun korek api,
pareum deui pareum deui, poek deui poek deui.
- Rajeun palitana hurung, tapi kalah tambah bingung,
sabab cahayana musna, poek mongkleng buta rata.
- Kitu minangka misilna, nu munapek ibaratna,
lolong lahir jeung batinna, sasab dunya aheratna.
- Alloh Nu Maha Uninga, kana sadaya dawuh-Na,


text:
KISUNDA DIGJAYA
Karya Moddi Madiana
Bejakeun ka srangenge nu meletek saban janari
Kami datang ti handapna handap rek muru luhurna luhur
Seja neang jeritna langit sugan kapulung palung
nu ngagulung ditutung balung
Hey rajana beurang����������..
Kadieukeun panon panenjo,kadieukeun leungeun paneunggeul
Geura sampakeun pakarang perang
Kami rek balitungan maragat nyawa sang dajal
Sina ngababatang lir babadak
Teundeun kasieun singlar kamelang
Nguyup patidiri seja matri kawani
Demit berewit geura nyingkah ��������
Ngaing rek miang muru tungtung deuleu
Tong boro ukur dicangcang raga
Najan dicacag diwalang-walang kami moal rek hariwang
Sabab kami boga keneh rasa anu salawasna bakal ngajomantara
Geura papag mangsana Kisunda digjaya
Mun geus kapurak ucap boa
Ngaing bakal mulang bareng jeung datangna beurang
Hotel Marbella Anyer Banten 27 Juli 2010 dina lolongkrang Kongres Paguyuban Pasundan ka 41
Rating: 4.5
Reviewer: Ham JavaNet
ItemReviewed: Kisundan Digjaya Karya Moddi Madiana
Related Posts :
- Back to Home »
- Puisi Perjuangan , Puisi Sunda »
- Kisundan Digjaya Karya Moddi Madiana


text:
Stasion Meitetsu Gifu
- Pikeun station nu Central Japan Railway Company, tempo Stasion Gifu.
Meitetsu Gifu Station (名鉄岐阜駅 Meitetsu Gifu-eki?) nyaéta terminal utama Kareta api Nagoya di Kota Gifu, Préféktur Gifu, Jepang. Salah sahiji tina dua stasion utama di kota salian ti JR Stasion Gifu.
Stasion ieu ganti ngaran ti Shin-Gifu Station (新岐阜駅 Shin-Gifu-eki?) dina 29 Januari 2005 basa layanan Rapid Limited Express anyar dibuka ka Chūbu Centrair International Airport.
Daptar eusi
Jalur[édit | édit sumber]
- Tracks 1—4
- Jalur Nagoya, Jalur Takehana and Jalur Hashima
- Tracks 5—6
Sajarah[édit | édit sumber]
- 11 Pébruari 1911: Stasion Nagazumi-cho mimiti dioperasikeun ku Mino Electric Railroad, Co.
- 26 Désémber 1914: Stasion Shin-Gifu dioperasikeun ku Mino Electric Railroad muka Jalur Kasamatsu (kiwari Jalur Nagoya).
- 28 Désémber 1928: Kakamigahara Railroad (kiwari Jalur Kakamigahara) mimiti dioperasikeun ti Stasion Nagazumi-cho.
- 18 April 1948: Stasion Shin-Gifu di Jalur Meigi (kiwari Jalur Nagoya) disambungkeun ku Stasion Nagazumi-cho jeung Jalur Kakamigahara. Stasion Nagazumi-cho diganti ngaran jadi Stasion Shin-Gifu Eki-mae salaku bagéan ti Jalur Inner Gifu City.
- 25 Juni 1970: Jalur Kanda dibuka, ngahubungkeun ka Jalur Mino-machi.
- 1988: Peron dibuka keur Trek 3 jeung 4 dilegaan, naekeun kapasitasna ti opat ka dalapan kareta.
- 1 Januari 2005: Stasion ganti ngaran jadi Stasion Meitetsu Gifu.
- 1 April 2005: Trek 7 jeung Stasion Shin-Gifu Eki-mae ditutup.
- 24 Juni 2006: Shin Gifu Department Store dibongkar jeung diwangun panto asup stasion anyar.
- 14 Juli 2007: Pintu asup ka stasion rengse diwangun.


text:
basa
Daptar eusi
Basa Sunda
Kecap banda
basa
- basa: alat anu dipaké ku jalma pikeun ngedalkeun eusi haténa, diwangun ku réntétan sora anu puguh éntép seureuhna
- Contoh: Saban bangsa tangtu miboga basa.
- juru basa : pagawé anu tugasna narjamahkeun
- Conto: Béjana Néng Engkoy téh jadi juru basa di Balé Pustaka.
Katerangan
- basa: waktu
- Conto: Basa Haji Ikin hajat, kuring mah keur ngumbara di Jakarta.
Babasan
- basa-basa: teu tumarima
- Conto: Dasar jelema belegug, sakitu ditulungan ku batur téh mani teu basa-basa acan.


text:
1Hiji mangsa, Isa aya di sisi Talaga Genesaret, dirubung ku jelema, — loba pisan — anu harayang ngupingkeun dawuhan Allah. 2Anjeunna ningali dua parahu kosong di sisi, ari nu bogana keur meresihan heurap. 3Cat, Anjeunna unggah kana parahu; gek linggih, tuluy ngawulang. 4Beres ngawulang, sasauran ka Simon, “Welah parahuna ka nu jero, rungkupkeun heurap teh.” 5Simon ngawalon, “Rabi (= Guru), parantos sawengi jeput, abdi lintar sabatur-batur, henteu kekengingan pisan. Ayeuna dipiwarang bade tumut bae.” 6Pruk ngarungkup. Lauk nu karungkup kacida lobana, nepi ka heurapna rada bedah. 7Tuluy Petrus sabatur-batur, ngisarahan ka nu araya di parahu sejen, menta supaya dibantuan. Prak, maranehna teh dibarantuan ngalaan lauk di kana parahukeun; eta parahu pinuh ku lauk, nepi ka meh kalem. 8Ngalaman nu kawas kitu, brek bae, Simon sideku payuneun Isa sarta unjukan, “Jungjunan, enggal abdi kantunkeun. Abdi mah jalmi doraka!” 9Unjukan kitu teh bawaning ku ngarasa helok nenjo lauk beubeunanganana sakitu lobana. Nu lian-lian oge kitu keneh bae. 10Nya kitu deui Yakobus jeung Yahya, anak-anak Sebedeus, batur anu saparahu. Tapi saur Isa, “Ulah sieun. Ti semet ayeuna, nu bakal diala ku maraneh teh nya jelema, lain lauk.” 11Sanggeus parahu di kadaratkeun, cul ditaringgalkeun katut saeusina, maranehna terus ngiring ka Isa. 12Hiji mangsa, Isa aya di hiji kota. Aya hiji jelema lepra. Barang breh, nenjo Isa; manehna teh, brek sideku terus unjukan, “Manawi luntur galih, Juragan nu iasa nyageurkeun kasakit abdi teh.” 13Ku Anjeunna nu lepra teh dicabak sarta saur-Na, “Heug, geura cageur.” 14Sapada harita, leprana teh, les leungit beresih. Ku Anjeunna ditimbalan ulah cacarita ka sasaha. Saur-Na deui, “Geura tembongkeun awak maneh ka imam, — bari mawa kurban ku lantaran panyakit maneh cageur — nurutkeun parentah Nabi Musa, pikeun tanda bukti.” 15Sanajan kitu, teu weleh kabejakeun bae nepi ka jauhna, nepi ka jelema-jelema teh rabul ka Anjeunna, seja ngupingkeun jeung harayang dicageurkeun kasakit-kasakitna. 16Tapi Anjeunna mah, geus nyingkir ka tempat-tempat anu sepi sarta ngadu'a. 17Dina hiji poe, waktu Isa ngawulang, aya sawatara urang Parisi jeung ahli Kitab milu nungkulan, daratang ti desa-desa bawahan Galilea jeung Yudea, oge ti kota Yerusalem. Isa, anu kasartaan kawasa Allah, iasa nyageurkeun anu garering. 18Harita, aya nu mawa jelema lumpuh, digotong, niatna rek dideuheuskeun ka Anjeunna. 19Tapi weleh teu bisa asup, heurin usik. Tungtungna mah, make jalan tina hateup (hateupna papak jeung make tangga umpak). Hateupna dikakat, tuluy nu lumpuh teh diulur jeung gotonganana ka payuneun Isa. 20Ningali kayakinan iman anu sakitu mantepna, nu lumpuh teh ku Anjeunna disambut, saur-Na, “Bagea dulur! Dosa sampean geus dihampura.” 21Ahli-ahli Kitab jeung urang-urang Parisi tinggerentes, “Naha Jelema teh bet mapadani ka Allah? Na saha anu iasa ngahampura dosa lian ti Allah mah!” 22Gerentes hate aranjeunna ku Isa kauninga, tuluy disauran kieu, “Naha aranjeun kitu mamanahan? Cek Kaula ka ieu nu lumpuh: dosa maneh geus dihampura. 23Hesean mana jeung upama ku Kaula dititah: geura hudang terus leumpang? 24Tapi supaya aranjeun uninga yen Anak Manusa teh kawasa ngahampura dosa, urang buktikeun.” Tuluy Anjeunna nimbalan ka nu lumpuh, “Kami marentah: Geura hudang, terus balik, gotonganana bawa!” 25Harita keneh, nu lumpuh teh hudang; ceg kana gotongan terus balik bari muji sukur ka Allah. 26Nu nyaraksian kabeh ngarasa helok bari sari-sari sieun, tuluy ngaromong, “Poe ieu, urang geus nenjo perkara anu ajaib.” 27Geus kitu, Isa kaluar. Beh ningali Lewi tukang cuke, keur diuk di kantor cuke. Ku Anjeunna ditimbalan, “Milu ka Kami!” 28Lewi cengkat; cul, nu aya di dinya, ditinggalkeun; tuluy ngiring ka Anjeunna. 29Sanggeus kitu, Lewi, di imahna ngayakeun jamuan rongkah kangge Anjeunna. Lajeng Anjeunna tuang, bareng jeung tukang-tukang cuke lianna jeung nu sejen-sejenna deui. 30Urang-urang Parisi jeung ahli-ahli Kitab gegelendeng ka murid-murid Anjeunna, “Naha maraneh wet dahar nginum bareng jeung tukang-tukang cuke jeung bangsa daroraka?” 31Nanging Isa anu ngawalerna, “Nu sarehat mah, teu perlu tabib. Nu perlu tabib mah, anu garering. 32Kami ka dunya teh lain rek nyaur nu balener, tapi rek nyaur nu daroraka, sina tobat tina dosana.” 33Tuluy cek urang-urang Parisi teh, “Murid-murid Nabi Yahya jeung murid-murid urang Parisi rajin puasa sarta rajin ngadu'a. Ari murid-murid Sampean mah, ahlina kana dahar jeung nginum.” 34Waler Isa, “Na ari tamu-tamu Ki panganten kudu puasa sapanjang Ki panganten aya keneh babarengan? 35Sabab aya waktuna, Ki panganten bakal ditarik ti tamu-tamu-Na teh, nya harita waktuna maranehna kudu puasa teh.” 36Geus kitu, Anjeunna masihan siloka kieu, “Moal aya nu nyoehkeun baju anyar, sosoehanana dipake nambal baju anu geus heubeul. Sabab akibatna, hanas nu anyar disoehkeun, ari heug sosoehanana dipake nambal nu heubeul wet henteu saimbang. 37Oge moal aya anu ngeusikeun cianggur anyar kana kantong kulit nu geus heubeul. Sabab akibatna, anggur anyar teh matak bedah wadah, anggurna teu kapuluk, kantong wadahna ruksak. 38Anggur anyar mah, wadahna ge kudu anyar. 39Turug-turug, anu geus biasa nginum anggur nu kawak mah, moal hayang nginum nu anyar keneh. Sabab karasaeun, yen anggur nu geus kawak teh alus sarta ngeunah rasana.”
Copyright
Learn More


text:
Contoh Artikel Bahasa Sunda Basa Sunda tentang kesehatan Sirih. Hai sobat semua, kali ini saya akan membagikan artikel bahasa sunda. Awalnya kepikiran, sudah pernah posting tentang artikel bahasa jawa
, kenapa nggak bahasa sunda sekalian ?
Bagi sobat yang membutuhkan, nih saya punya contoh artikel basa sunda tentang kesehatan, judulnya Seureuh Ubar Kampung Urang Sunda. Intinya tentang daun sirih, kalo di tempat saya namanya godhong suruh.
Silakan baca kumpulan contoh artikel bahasa jawa
jika sobat ingin artikel yang lainnya
Contoh Artikel Bahasa Sunda Tentang Kesehatan
Seureuh Ubar Kampung Urang Sunda
Nepi ka kiwari daun seureuh mindeng dipake ubar kampung atawa tradisional, pangpangna di pakampungan anu jauh keneh ka tempat praktek dokter. Lamun seureuh dipakeubar, biasana sok dicampuranku bahan bahan sejenna, kayaning apu, uyah, gula beureum, jeruk nipis jeung nu lain lainna deui. Ku lantaran resepna asalna ti pakampungan, biasana ubar tradisional model kieu teh sok disebut ubar kampung.
Urang Sunda geus ti baheula wawuh jeung serureh (piper betle). Seureuh teh aya rupa rupa, nya tea seureuh Jawa, rupana hideung sarta leuwih lada; seureuh nu rada beureum uratna, ngaranna tikuhur; jeung seureuh nu hejo uratna.
Seureuh mangrupa tutuwuhan nu ngarambat, daunna sari lada, sok dipake nyeupah jeung dipake ubar. Sanajan kiwari wanoja nu ngarora langka nyeupah, tapi seureuh masih aya keneh dijarualan di tukang rampe.
Seureuh bisa dimangpaatkeun atahna, oge bisa diolah heula jadi minyak. Lamun aya nu raheut, bisa dibalurak ku minyak seureuh atawa bisa oge daun seureuhna dirieus, dicampuran apu saeutik, tuluy ditaplokkeun ka nu raheutna.
Pikeun ubar nyeri panon, seuruhna sabada dikumbah beresih, tuluy digelang ditinyuh ku ciatah. Eta cai seureuh teh dipake meresihan panon nu nyeri tea. Pikeun ubar batuk, daun seureuhna dirieus dicampuran apu, tuluy dibalurkeun akana beuheung. Anu nyeri dada oge bisa diubaran ku seureuh nu meunang ngarieus kira kira lima lambar, dicampuran ku minyak hades, apu, cai jeruk nipis, kina tipung, jeung bawang beureum sapotong.
Seureuh matak kuat kana huntu. Ku kituna, nu sok rajin nyeupah mah langka anu nyeri huntu. Jadi, pangaruhna gede pisan. Dina iklan odol (pasta gigi) aya anu make daun Seureuh minangka salahiji bahanna. Kitu deuhi seureuh sok dipake paranti kekemu (obat kumur). Lian ti eta, nu bau baham oge bisa dikurangan ku seureuh, ku cara meuweung salambar atawa dua lambar seureuh. Mun bisa mah seureuh nu dibeuweung tadi teh terus diteureuy.
Mangpaat daun seureuh bisa oge keur ngubaran sariawan. Panyakit sariawan dina istilah urang Sunda, biasana sok ditandaan ku kaluarna getih tina liang pangambung. Dina basa Indonesia mah disebut mimisan. cara ngubarana, daun seureuh dipintel pintel, jiga aki urang nu sok leukeun keneh ngaroko make daun kawung. Daun seureuhna ge dipintel pintel jiga kitu. Tuluy daun seureuh nu meunang mintel mintel tea teh dicocokkeun kana pangambung. Insya Allow, moal lami deui oge getihna bakal saat.
Kiwari geus langka wanoja Sunda nu nyeupah. Kitu ge geus karolot pisan. Ku kituna, seureuh geus teu pati dipikawanoh mangpaatna ku nu ngarora. Padahal dina seureuh teh loba zat nu aya mangpaatna pikeun awak urang.
Disarungsum tina :
Majalah pendidikan, Cahara Bumi Siliwangi
No. 1.Maret.2009.Kaca 38-40. (Ruhaliah)
Demikian artikel tentang contoh artikel bahasa sunda tentang kesehatan. artikel basa sunda pendek
Lenovo - Asus - HP - Nokia - Samsung
Title : Contoh Artikel Bahasa Sunda Tentang Kesehatan (Sirih)
Description : Contoh Artikel Bahasa Sunda Basa Sunda tentang kesehatan Sirih. Hai sobat semua, kali ini saya akan...


text:
Advertisement
Assalamualaikum Warahmatullahi Wabarakatuh.
Alhamdulillahilladzi an’ama ‘alaina bi ni’matil iman, wal islam. Asyahadualla ilaha illaloh,wasyhadu anna Muhammadarrosullulah. Allohuma sholi ‘ala Muhammad wa’ala ali syaidina Muhammad amma ba’du
Panghulung kalbu kajembaran fuji janten panghias ati urang sanggakeun ka dzat anu maha suci. Dzat anu ngan sahiji nyatana Allah rabbul ijati. Fuji anu janten panghias rasa urang sanggakeun ka dzat anu maha kawasa nyatana Allah, aza wajala syukur anu janten pangratos masihan rahmat, taufik sinareng hidayahna sahingga urang sadaya tiasa kempel ngariung di ieu majlis ilmu anu mudah-mudahan kenging ridho ti gusti Allah ta’ala. Amiin…..
Sholawat sinareng salamna mugia tetep di kocorkeun, dilengserkeun ka jungjunan urang sadaya, panutan sadaya umat islam nyatana kanjeng Nabi Muhammad SAW ka para kaluwargina sohabatna tabi’in tabi’atna anu pamudah-mudahan dugi ka urang sadaya salaku umatna.
Kepala Madrasah, dewan guru sadayana anu ku simkuring di pihormat, oge teu hilap ka sadaya rerencangan abdi, anu kusimkuring di pihormat.
“ COBAAN ATAWA UJIAN “
Ujian anu di pasihan ku gusti Allah ka bagi 2 nyaeta :
1. Ujian anu manis
2. Ujian anu pait
- Nu kahiji ujian anu manis nyaeta anu di pasihan nikmat ti gusti Allah
- Nu kadua ujian anu pait nyaeta saperti di pasihan musibah
Jadi kasimpulanan
Upami urang di pasihan anu manis, urang kedah bersyukur. Naon sababna ?
sabab aya ayat Al Quran surar Ibrahim ayat 7
Anu hartosna
Saestuna upami urang syukuran kana nikmat Allah, pasti kami bakal nambihan nikmat . Tapi sabalikna, upami kufur kana nikmat Allah maka siksa Allah kacida pedihna.
Upami urang di pasihan ujian anu pait, sapertos musibah maka urang kedah sabar.
Nabi bersabda :
Sabar eta sabagian tina iman
Sareng Allah ngadawuh :
Allah seneng ka jalma-jalma anu sabar, jadi urang hirup di dunya ieu pinuh cobaan.
Saleresna masih aya keneh anu di saurkeun tapi waktosna anu teu cekap, sakieu ti abdi hatur nuhun ka sadaya perhatosan nana.
Hapunten bilih aya kalepatan.....
Aqulu Qouli hada, wassalamu’alaikum Wr Wb.
Advertisement